
  Același astăzi

  
    Luptele s-au termint;

    Cel puțin pe față.

    Limbile, ”de lemn”, vorbesc;

    Gângurit de cață.

    Vocile-s acute-n tot;

    Cuvintele-s goale.

    Flămânzim, c-așa-i pe ”drum”;

    Nesfârșită cale.

    Ne-nvârtim iar după cozi;

    Pun covrigi pe ele.

    Nu ne- învață să ”lătrăm”;

    Mieunăm cu jale.

    Mulți avem ce ni se dă;

    Mai nimic, adică.

    Tragem greu, de viață-n sus;

    A rămas pitică.

    ”Josul” e înămolit;

    Vietăți, de milă;

    Cum? Sunt oameni?

    Ce simt ei?

    Lehamite?...

    Și silă?...

  


  Ady

  
    Pământul își plânge copiii

    Cu lacrimi din ceruri prelinse.

    Cocorii își poartă speranța

    Spre zări neștiute, ascunse.

    E ziua în care iubirea

    Se zbate, în om să renască.

    Vii păsări de pradă se ceartă,

    Pe-o mierlă, ce vrea să trăiască.

    Se zbate pe cerul în gratii

    De nouri, și gânduri urâte.

    Petale de flori părăsite

    Zvâcnesc, iar în jale-nvelite.

    Rușinea-și arată obrazul

    Boit în culori de neșansă.

    O creangă se scutură goală;

    O alta-o urmează în transă.

    -Privește ! Se-aude o șoaptă

    Din vuietul gliei stăpâne.

    Pe iarbă se-așterne uitarea

    De ieri, și de azi, și de mâine.

    -Ascultă! Răzbate din clopot

    Un dangăt abia auzit.

    Cortegiul de umbre stinghere,

    Tresare, rămâne-nlemnit.

    -Se-aude! o fiică șoptește.

    -E tata? Nu-l văd! Unde e?

    Copilul tot plânge-n tăcere.

    Un tânăr din sat nu mai e.

  


  Ajun de Crăciun

  
    - mama-

  

  
    De Crăciun, aș vrea copilă,

    Pe părinți să-i îndrăgești,

    Și-mpreună-n viața aspră,

    Tu, ca un boboc, să crești.

    Ei, ca florile deschise,

    În culori de curcubeu,

    Tu, ca fiică răsfățată,

    Și iubită tot mereu.

    În parfumul feicirii,

    Ce există-n voi, oricând,

    Lăsați grijile de-o parte,

    Și-I sfințiți, pe Ei, în gând.

    Ei ne-au oferit credința:

    El ca Tată, El, ca Fiu.

    Tu, ca fiică, ea, ca mamă,

    Fiți alături; nu-i tâziu.

    Iartă-o, dacă ea, vreodată,

    Din iubire te-a lovit.

    A făcut-o cu durere;

    Binele ți l-a dorit.

    Un străin te „plimbă-n vorbe”.

    Nu îi pasă ce ajungi.

    Își va bate joc de tine,

    Și va râde, când tu plângi.

    Mama te-a purtat în pântec,

    Ca Maria pe Isus.

    Cât a suferit sărmana,

    Câd L-au pus pe cruce sus.

    Dar mai cruntă-i jalea mamei,

    Ce trăiește zi de zi,

    Cu teroarea că te pierde,

    Că, om bun, nu vei mai fi.

    Lasă mila ta să curgă,

    Ca să spele negru gând.

    Și dă-i azi o sărutare,

    Cât ai încă suflet blând.

    Dacă te îmbrățișează,

    Și la piept, cu drag, te ține,

    Vei simți poate, o clipă,

    Cum din suflet pacea vine.

    Dacă plângi, va fi chiar darul

    Mult dorit de cineva.

    Nimenea nu te iubește,

    Mai intens ca mama ta.

    Și atunci, și pentru mine,

    Vars-un pic de dor aprins;

    Astăzi s-a născut mămica...

    Focul vieții i-a fost stins.

  


  „Ale-sus”-ul satului

  
    -eu tipicarul-

  

  
    O „cățea”, încrâncenată,

    Cu coada pe sus,

    „Cuvânta”, ca nicidată,

    Despre cel sus-pus:

    -E cel mai și mai, ca nimeni,

    Un ales smerit!

    Nu-și are egal în semeni,

    Cât e de cinstit!

    -Tu vorbești de cel ce, care...

    -Da, de cel... „de sus”.

    -Cel pe care lumea mare...

    -L-a crezut nespus.

    -Dar l-au prins cu ”mâța-n sacul”

    Ce-l dădea la ”câini”...

    -O „plimba” și el săracul.

    -Cam ”murdar” pe mâini...

    -S-au ”spălat una pe alta”.

    E acum curat.

    -„Pește nu mai are balta”...

    -El doar l-a ”mutat”.

    -Și deci „gura nu-i miroase”...

    -Brânză n-a mâncat.

    -Dar islazu-i plin de case...

    -Bârfe vechi din sat.

    -Laptele „s-a dus pe apa

    Sâmbetei” la noi...

    -El doar „a săpat” la șanțul,

    Făcut de alți „boi”.

    -Dar „tarlalele” din câmpuri...

    -Le-a-mpărțit și el.

    -Și le-a dat cam ”snopuri-snopuri”...

    -E cum spun, fidel.

    -Unii s-au ales cu ”pleava”...

    -Dacă „tobe bat”.

    -Multe le-a făcut pe grabă...

    E abia votat.

    -Praful, „Măturar” nu vede...

    -Bate vântul doar.

    -Chiar și el în gropi se pierde...

    -Ești tu tipicar.

  


  Altă poveste

  
    Se certase Boby, ieri, cu o vecină;

    Îi ”răsese” javra, iarăși, o găină.

    -Băi ”frizer” de păsări, pene ai pe bot!

    Ce mă fac cu tine, la capăt s-o scot?

    Va venii vecina; dreptate v-a vrea.

    Știi că e spurcată și cu gura rea.

    Îmi va fi rușine. Nu i-o mai plătesc.

    Vei muncii nătânge; asta ți-o vestesc.

    Te trimit o lună, să muncești la ea.

    Să vezi tu, că viața, nu e roz, ci grea.

    Vei răbda ocară, și de foame chiar,

    Că ea nu e proastă, să-ți dea în zadar.

    Când, în ploaie, noaptea, vei urla, murat,

    Poate vei pricepe, că nu ești ”curat”.

  

  
    -Foamea murdărește, a spus încurcat.

    Ca și pe copilul, prins ieri la furat...

  

  
    A plecat pe poartă trist și încruntat.

    N-a venit la masă, chiar când l-am chemat.

  

  
    Din păcate, soarta, viața pradă-o vrea.

    Unii fură zile, alții tot din ea.

    Restul, ce rămâne, zace în uitări;

    Ca nevoi le poartă oamenii-n spinări.

    E de vină Domnul, că le-a dat prea mult?

    Sau poate doar omul, care-a tot cerut?

  

  
    L-am iertat pe Boby și copilul mic.

    Despre Om, și Domnul, mă abțin să zic.

    Unul, căci mi-e semen, și suntem la fel;

    Altul, căci e Totul, și ne-a vrut ca El.

  


  Anturaj

  
    Nucul, bradul și cu plopul

    Se certau odată.

    Cineva, din întâmplare,

    I-a pus laolaltă.

  

  
    -Stau și eu cu voi alături,

    Le-a spus, blând, „mărețul”.

    -Ești sfrijit și vai de tine.

    Ce-o faci pe istețul.

    Uită-e la trupul nostru,

    Grațios în sine,

    Ce se-nalță în lumină;

    Noaptea e de tine.

    Plopul nici el nu pregetă

    Să-l acuze-n silă:

    -Ai și frunze otrvite.

    Zău că ești de milă.

    Florile s-au plâns de mult,

    C-au fost mal-tratate.

    Când au stat sub crengi de nuc,

    Au pierit mai toate.

  

  
    Am trecut ieri prin grădină

    Și i-am împăcat:

    Nucul are roade bune;

    Pe loc l-am lăsat.

    Plopului i-m dat lumină

    Și l-am pus pe drum.

    Bradul l-am luat în curte;

    E superb, vă spun.

  

  
    Tot așa și omul,

    Umblă de nebun,

    Și se-adună-n „turmă”,

    De ne-bun, cu bun.

  


  Ar dori

  
    Răsfirat pe vale, lacul,

    Agățându-se de mal,

    Tot încearcă, să se urce,

    Cu un val, și înc-un val.

    Ar dori și el să știe,

    Ce e dincolo de culmi

    Și, avid de orizonturi,

    Să se cațere în ulmi.

    Cât n-ar da și el, să vadă

    Munții-nalți, ascunși de nor,

    Despre care, mici pâraie,

    Povestesc mereu, cu dor.

    Să se-ntoarcă pe făgașul

    Ce în codrii se destramă,

    Și să urce spre izvorul

    Ce i-a fost tată și mamă.

    Să ajungă-n umbra stâncii,

    Ce l-a ocrotit de mic

    Și, cuprins de oboseală,

    Lângă ea, să doarm-un pic.

    Să admire, cu iubire,

    Locul vetrei din străbuni,

    Ca un om, ce, încă poate,

    Să viseze-ntre nebuni.

  


  Armonie

  
    Cerul se ascunde

    Dup-un pâlc de nori.

    Se sfiesc, să iasă,

    Și plăpânzii zori.

    Rumeniu la față,

    Orizontu-i strâmb.

    Urcă și coboară

    Pe un jalnic dâmb.

    Briza-i, înjosită

    De un vânt tăios.

    Răzvrătit, nici lacul

    Nu pare voios.

    Valuri șugubețe,

    Peste cap se dau.

    Mici, la coada lungă,

    Anevoie stau.

    Malul le ațâță,

    Fremătând de dor.

    Un sărut și... gata;

    Unde stinse mor.

    E un joc al sorții,

    Cu nimic uman.

    Simpla transformare-i

    Castă, fără bani.

    Armonia-i pură,

    Fără legi de fier.

    Nu se plâng; n-au gură,

    Și renasc... când pier...

  


  Ascultă

  
    Ascultă șoapta caldă, în miez de noapte-ncins,

    Ce leagănă uitarea, de nesfârșitul vis,

    Și nu lăsa privirea, să se-odihnească-n loc!...

    E seara despărțirii, iar noaptea ca de foc.

    Aceasta mi-e dorința: pe margine de lac,

    Să te-ncălzesc în brațe, sub stele reci, ce tac.

    Blând, vântul să-nfioare, în unduiri sublime,

    O piele dalbă, care, se zbate-ncet, sub mine.

    Când luna va apare, târziu de tot, din nor,

    Să regăsească umbre, înlănțuite-n dor,

    Iar ultima zvâcnire, a jarului din foc,

    S-aducă ”regăsirea”, în început de joc.

    E seara revederii, și a trăirii poate,

    Iar zorii despărțirii, să stea cât mai departe.

    Luceafărul se pierde, cu Luna după el.

    Lumina se înalță, din adumbritul cer.

    Perdeaua se-nfioară; o ușă s-a deschis.

    Închid fereastra-n care, iar am trăit un vis.

  


  Asta L-a durut

  
    Turlele-și înalță

    Crucea grea, de fier.

    -Ne-ai uitat, o Doamne?...

    Liniște-i în cer.

    Zidurile roase

    În rușine zac.

    -Mai întoarce-ți fața!

    Cerurile tac.

    Pe pereți, icoane,

    Plâng încet, smerit.

    -Iartă-i iar, în mila-Ți!

    Glas prea stins, pierit.

    Lumânări, pe moarte,

    Flăcările-și cern.

    -Dă-le iar lumină!

    Negrul e etern.

    În genunchi, la strană,

    Un bătrân pierdut.

    -Dac-așa Ți-e voia...?

    Soața a pierdut.

    Lacrima nu cade.

    Un ultim sărut.

    -Mai exiști Tu Doamne...?

    Asta L-a durut.

  


  ”Autolăudatul ”

  
    Când mi-am recitit o strofă,

    Scrisă-n felul meu profund,

    Am căzut, de încântare

    Și-am simțit că mă afund.

    Ce idee sclipitoare

    Și ce sens… cu ”paravan”?

    Zău, nu-și are-asemănare

    Nici cu nodul gordian.

    Dar sublimul stă-n mișcarea

    Literelor în cuvânt.

    Haosul întrece zborul

    Fulgilor goniți de vânt.

    Inventiv, ca cel ce știe

    Că, în scris, totu-i permis,

    Am pus semnul de mirare,

    Când ceva iar am omis.

    Am lăsat ca să ”gândească”

    Cititorii, câți or fi,

    Căci, cu-atâtea ”interneturi”,

    Nopți ”descarcă”-n plină zi.

    Le-am dat șansa să priceapă

    Ce nu sunt, și ce sunt ei,

    Și i-am pus să ”socotească”,

    Dacă pot, căci nu sunt zei.

    În finaluri fericite,

    Asta-n sens de ”în sfârșit”,

    Vorbele necugetate,

    Le retrag, măreț, spășit.

    Dar vă las deplina vrere

    De-a mă blestema să fiu

    ”Cel-mai-cel” dintre cei care

    Tac… nu tac… în ce nu știu.

    Că am fost cam ”dus-cu-pluta”,

    Când m-am delectat, decent,

    Fără-njurături, desigur,

    Cu prezentul meu recent.

    Cu plăcere, în mirare,

    Și-n extazul cuvenit,

    Mi-am pus coada pe spinare

    Și-am tulit-o-n infinit.

    Cum ce coadă? Vai de mine!

    Am uitat ca să vă spun:

    Boby sunt. Rămân doar câine…

    Cum? Uman? Ce, sunt nebun…

  


  Barca și valul

  
    Lacul, răstignit sub ghețuri,

    Să respire-a început.

    Pe la mal el se dezgheață;

    Iarna cruntă l-a durut.

    Jos, o barcă rătăcită,

    Înnegrită de catran,

    Clipocește aiurită...

    Nu ai da pe ea doi bani.

    E din scânduri întocmită,

    Fără vâsle, doar cu-n băț,

    Rătăcit acum prin ape,

    Sau furatm de vre-un mic hoț.

    Greu a suferit sărmana

    Prinsă-n chinga de cristal.

    Scâncetull ei de durere,

    Îl aude-acum un val.

    E micuț și plin de jale,

    Că e singur, rătăcit,

    Pe un mal cu multe urme,

    Din înghețul îndrăcit.

    Tandru, el invită barca

    La un dans de unu-doi,

    Și valsează împreună...

    Doi iubiți, micuți și goi.

    Ea se mișcă mai alene,

    Cam rigidă, nu vioi,

    Căci, de mal, e-n lanț legată...

    Ca și omul, de nevoi.

  


  Bine, cum o fi?

  
    Clăpăuge, orele

    Atârnau de viață,

    Făcându-și de lucru,

    Cu stacana-n față.

    Îmbuibat de jale,

    Un sătean sărman,

    Cugeta la Domnul

    Ce l-a vrut uman.

    Era faza-a doua,

    De melancolie.

    Trecuse prea iute,

    Cea de veselie.

    Se-ntreba: -Eu, oare,

    Ce-aș putea să fiu,

    Într-o lume-n care,

    Tot plătesc ”în viu”?

    Vreau ceva... ”Plătește!”

    Fac ceva... ”plătesc”.

    Cârciuma rămâne

    Raiul pur sătesc.

    Îmi înec amarul

    Strâns doar într-o zi.

    Mâine pică altul...

    Bine, cum o fi?...

  


  Borșul pe/de cinste

  
    Dup-un somn nemeritat,

    Ca un oarecare,

    M-a trezit cocoșu-n zori:

    -Eu fac de mâncare.

    Supărat, puțin mirat,

    I-am cam zis de ”streche”,

    Că gătea, ca apucat,

    Chiar după ureche:

    Ostropel, din ”te-miri-ce”,

    Și ciorbă de ”iarbă”,

    Sărmăluțe de ”trei-foi”,

    Ciulama de ”vorbă”.

    -Ești nebun! l-am lăudat,

    Printre dinți, desigur.

    Ai și ”curs”? am întrebat,

    Vrând să mă asigur.

    -Sunt didact, mi-a spus peltic.

    Fac ce fac și alții,

    Cei aleși de noi, mai ieri,

    În ”Divanul Bălții”.

    -Și ”auto”? Doar ”didact”?

    -Nu-i mare scofală.

    -Și, ca ”ei”, vei să mă ”plimbi”?

    -Ciorba mea nu-i goală.

    Să mă crezi, s-a înfoiat.

    Fac un borș ”pe cinste”.

    -”Ei”, sau tu, și ”pe”, sau ”din”?...

    -Nu țin bine minte.

    -Le încurci mai rău ca ei...

    -Dar încerc, și-i bine.

    -Multe găuri în buget...

    -Fac hambare pline.

    -Ia te uit-un înțelept.

    ”Găinar” de țară.

    -Râzi tu râzi, dar să vedem,

    Cine-i ”fript” la vară.

    -Ai nu zău, roata s-a-ntors?

    Ne conduc ”cocoșii”?

    -Parcă nu știai de mult.

    Creste au, și-s roșii.

    -Ce să spun, că ne cam stau,

    Și în cap și-n coaste.

    -Dacă taci și numai dormi...

    Ei nu-s ”papă-lapte”.

    -Bine, am priceput, ești ”sus”,

    Chiar cu mintea de ești dus...

    -Sunt doar un fidel supus.

    Ce mai ai acum de spus?

    -Răsăritu-i cu ”apus”...

  


  Bruma de trăire

  
    Viața picură, din Timpuri,

    Pe țărâna Spațiului.

    Infinitul se lungește,

    Pe tărâmul visului.

    Stelele-s pierdute-n umbre

    Și renasc, când mor, altfel.

    Pete-ntunecate sapă

    Căi, spre spații tot la fel.

    Zborurile-s evadare

    Către ample căutări.

    În perpetua mișcare,

    Nu există ”așteptări”.

    Când nimic nu se oprește,

    Zbaterea, în Timp, e-n van.

    Bruma de trăire simte:

    Pentru ea, nu-i nici un plan...

  


  Bun simț

  
    Cel mai nobil, după mine,

    animal, sau cum vreți voi,

    Calul mi-a urat de bine,

    la un plugușor cu boi.

    -La mulți ani cu sănătate!

    a-ncheiat, pocnind din bici

    și m-a lins ca pe un frate:

    -Ce mai faci și ce mai zici?

    -Iaca trag la plugul vieții!

    am glumit, privind la ei.

    Brazda e în piatra pieții;

    semăn legi, de sar scântei.

    Au zâmbit convinși că mint.

    -Alții-o fac în locul tău.

    Tu, tot fluturi vorbe-n vânt,

    și de bine, și de rău.

    I-am cinstit cu ce aveam,

    ca un om sărman din sat.

    Nu prea mult, că nu puteam,

    fânul tot să-l scot din pat.

    S-au privit cu înțeles

    și-au mâncat numai o parte,

    căci, de pui paie-n saltea,

    parcă dormi pe cioburi sparte.

    M-au lăsat pe gânduri dus,

    cu un ochi înlăcrimat:

    „Bunul simț e mai presus

    decât foamea-n veac turbat”.

  


  Bună, și firească

  
    Bate vântul în pereți,

    Coșcoviți de viață.

    Gardul geme din uluci,

    Străveziu la față.

    Casa-mbătrânită-i zob,

    Cu riduri profunde.

    Crăpăturile se țin

    De pământ, flămînde.

    Cresc ca un nivel de trai,

    Înspre jos, desigur;

    Că-i așa și nu mai rău,

    Nu pot să v-asigur.

    O icoană s-a uscat

    În cuiul cu pofte.

    A postit cu el în tot:

    Mâncare și fapte.

    Rugăciunile s-au stins.

    Scârțâie, lung, geamul.

    Alt zăvor poate-a picat.

    L-a uitat și neamul.

    Singur, nu mai are mult

    Să se străduiască.

    Moartea i se pare-acum,

    Bună, și firească...

  


  Câine prost

  
    Sufletele slabe

    Se opresc din drum.

    Flăcări de iubire

    Se transformă-n scrum.

  

  
    Vorbe nerostite

    Îmbâcsesc gândirea.

    Prea mulți uită mila,

    Și-și arată firea.

  

  
    Cântecul își stinge

    Veselia-n jale.

    Vinul dulce pare

    Acru-acum în oale.

  

  
    Oamenii se vaită,

    Uitând cum a fost.

    Doar un câine zburdă;

    Ce să-i faci, e prost.

  


  Când

  
    Când, în prunc, păcatul vieții,

    Îl sădești, de când e-n fașă,

    Prin ce n-are, și ce vede,

    Și te faci doar că îți pasă,

    Când, în lapte pui amarul

    Sufletului chinuit,

    Ce, ca azi, și viitorul,

    Tot și-l vede veștejit,

    Când, din Cale faci cărarea,

    Ce se pierde-n rătăciri,

    Iar din pofte, bunăstarea

    Prea-curvarelor simțiri,

    Când impui, ca unic, zeul

    ”Cap-și-pajură”-n arginți,

    Și le furi și lumânarea,

    Celor ce mai cred în sfinți,

    Când, cerșitul e speranța

    Unui trai mai, sub-decent,

    Oferit, cu ”bunătate”,

    De străine legi, cu-accent,

    Când îi spui celui ce moare:

    ”N-ai noroc, așa ți-e dat!”

    Cum să-ți mulțumesc eu, sincer,

    Dragă Patrie... sau Stat?!!...

  


  Caniculă

  
    Vremea, zăbăucă,

    Își face de cap.

    E pustiu și Cerul,

    Fără nori, la trap.

    Soarele zbârcește

    Câmpul dezgolit.

    Poftele de viață,

    S-au mai potolit.

    Ispășesc sătenii,

    Copți ca în cuptor.

    Prin ciulini, o turmă,

    Fuge de păstor.

    O căpriță beată,

    C-altfel cum să-i spun,

    Suge-o pungă veche;

    Și plasticu-i bun.

    Un ”grăsan” scheletic ,

    Cam slobod la rât,

    Înjură-n silabe,

    Ce-i rămân în gât.

    Păsări albe pleacă...

    Ciori rămân pe loc...

    Vor să moară viața,

    Că doar n-o fi foc.

  


  Capra ... de Crăciun

  
    Tinerii se-mbracă-n ”capră”...

    Într-un fel, căci nu-i la fel,

    Și colindă ziua toată,

    Pentr-un ban și pentru El.

    Bucuria e intensă.

    Toți zâmbesc; chiar unii râd.

    Și glumesc, ascunși sub mască,

    Chiar de chipul ei e hâd.

    Porțile deschise-i lasă

    Să ureze la copii.

    Eu mi-am desemnat nepoții,

    Alți-o fac și pentru fii.

    În cuvinte învățate

    Pe de rost, cu sens adânc,

    Tot ce-i bun ni se oferă,

    Astăzi, iată, de un țânc.

    Nu contează armonia;

    ”Capra” țăcăne de zor.

    Dansul ei te înfioară.

    Liniștea și pacea mor.

    Într-un sens, ea, răutatea,

    O trimite în pustii,

    Și, cu ochii plini de soare,

    De sub ea apar copii.

    Pentru-o clipă i-am văzut

    Demni urmași de ”țară”.

    Cât tradiții vom păstra,

    ”Limba” n-o să moară.

  


  Cârâie cocoșii

  
    Cârâie cocoși

    Într-un cor dement.

    Se trezesc doar moșii;

    Restul, dorm ”ciment”.

    A, beton se zice?

    Sforăiau precis,

    Așteptând, probabil,

    Ziua, doar în vis.

    S-au întors pe seară,

    Sau noapte, cum vreți,

    Trăind. Într-o doară

    Fericiți, doar beți.

    Nu doreau prea multe,

    Dar nici nu cereau;

    Cine să-i asculte?

    Ei, oricum, mureau.

    ”Timpul nu contează”...

    ”Susurau” mai-marii.

    ”Prea vor ce visează”...

    Viața are carii.

    Rod, din ea, cu poftă,

    Trepăduși vioi;

    Cei ce nu au baftă,

    Scrâșneasc dinții, goi.

    Râd printre măsele

    Și zâmbesc ciudat.

    Bere e la crâșmă;

    Bună-i de ”prădat”.

    Belelele, proaste,

    Se țin scai de ei.

    Chiar de sunt o ”oaste”,

    Nu sunt lupi, ci miei.

    Visează, spre ziuă,

    Nu cu prea mult drag,

    Să pună piciorul

    Și la Stat, în prag.

    Nu aud nici ceata

    De cocoși stridenți,

    Ce se-ntrec în ”pofte”,

    Cârâind demenți.

    Zorii nu se lasă

    Prea mult așteptați.

    Ei dorm, nu le pasă

    Că nu-s ”deșteptați”...

  


  Căutând soață

  
    -Vă țineți de șotii!

    I-am spus unei doamne,

    Ce-ncerca să-mi ”vândă”,

    Cinstea unei ”poame”.

    -La ce-mi folosește,

    ”Aia”-a ei, ”virgină”,

    Când își ”tăvălește”,

    Caracteru-n tină?

    Când auzi de ”faptă”,

    Cum să crezi că-i pură

    Și nu e spurcată,

    De ce bagă-n gură?

    Inocența-i joacă

    Feste, în privire,

    Iar ochi-o trădează,

    C-au altă menire.

    Uitături hulpave,

    Scapă printre gene,

    Sugerând fervoarea

    Unor multe perne.

    Chiar de e frumoasă,

    De timp răsfățată,

    Pare, din păcate,

    Ades ”răsturnată”.

    Vârsta n-are nume,

    Să îl schimbi când vrei,

    Și, pe umăr, anii,

    Ca povară-s grei.

    Bună e de soață?

    Poate de-altceva.

    E și gospodină?

    ”Coace” ea ceva...

  


  Ce-ai cu

  
    -Ce faci bade? -M-am întors.

    -Cum mai e orașul?

    -Mlaștină cu morții vii.

    -N-ai greșit făgașul?

    -Drumu-i drept și asfaltat;

    Doar Dreptu-i în groapă.

    -Prea le iei în negru , zău.

    Poate cu el sapă.

    -Ce să caute? Petrol?

    Sau glia străbună?

    -Astupată de gunoi,

    Pot s-o și răpună.

    -Pe străbuni i-au dezgropat;

    N-aveau loc de vile.

    -Ce să-i faci, credința, vezi,

    N-a mai avut zile.

    -Bunul simț e dus cu ea;

    Și moralitatea.

    -Fac ce vor, cum pot, cum vor;

    Asta-i Libertatea.

    -Sensul ei e tălmăcit;

    ”Frei” și haită-i zice.

    -Liberi, lupi-s printre noi.

    Ce-ar putea să strice?

    -Nu pricepi, nu vrei, nu poți;

    Prea le iei în șagă.

    -Sunt ales recent, nu știi?...

    Ce-ai cu mama, dragă?!...

  


  Ce e bine? Ce e rău?

  
    Unii oameni au ajuns pe un prag de viață;

    S-au oprit, și-au evitat, s-o privească-n față.

    Resemnați, mulți s-au întors, în celula-casă,

    Cu o cameră-n etaj, scaune și masă.

    Alții, ”dincolo” au vrut, singuri în speranță;

    „Inima și-au luat-o-dinți”, apăsând pe „clanță”.

    Ușa s-a deschis cam greu; nu la orișicine.

    Libertatea le-a zâmbit, cu amărăciune.

    Pajiști, îmbrăcate-n flori, chiar ca de poveste,

    Au și miei, ce sug la oi, dar și colți, firește.

    Lupii, îmbrăcați în piei, cam mici ca măsură,

    S-au luat cu ei în dinți, ca să nu spun gură.

    Mult curaj le-a trebuit, soarta s-o întoarcă,

    Dar s-au luat cu ea în piept, viața să-și refacă.

    Cine sunt și unde-s ei? Lumea e prea mare.

    Poate-n umbră de mișei, poate zei sub soare.

    Tot la fel de curajoși, au fost și cei care,

    Rupți de dorul de ai lor, s-au oprit în zare.

    Pasul și-au întors spre cei, rămași la strâmtoare.

    Pragul iar când l-au trecut, îi pândea „răcoare”.

    Lacrimile celor dragi, încălzeau cuvinte.

    Viața-n taină se zbătea; și în trup și-n minte.

    Mici „eroi” în neamul lor, sau „proscriși”, spun unii,

    Fulgerul l-au vrut din cer; sănătoși nebunii.

    Pragul sorții, nentinat decât de cuvinte,

    A rămas tot viu în noi, cei ce ținem minte.

    Hohote se-aud, când gem, cei în suferință.

    Mila pâlpâie-n altar; zvâcnet de credință.

    Ce e bine? Ce e rău? Întrebări sunt multe.

    Dincolo de gard e drum; dar la mine-i curte.

  


  Ciulinii țăr(an)i lor

  
    Încrezut, cu un ciuline

    mare, înfoiat, pe coadă,

    Boby-o fâlfâia cu grijă...

    -Vreau ca s(t)atul să îl vadă!

    -Băi Potaie, ești bolnav!

    Asta nu-i de glumă!

    Un ciuline-i lucru rău.

    Lumea nu-i nebună.

    -Dar e dreptul lor, să știi,

    să-și primească partea,

    doar l-au cultivat pe câmp,

    chiar cum scrie cartea.

    -Iar ai răscolit prin casă!

    Las-că-ți scarmăn blana!

    -Dar să-mi lași ciulinu-acolo!

    Mi-ai văzut și pana?

    S-a întors, și pe-o ureche,

    atârnând aiurea,

    fulg căzut din coada ciorii,

    mi-a-negrit privirea.

    -Vrei să cred că doar atâta,

    s-a făcut pe câmp?

    -Hai că ești isteț, aș spune,

    de n-ai fi ca ei, cam tâmp.

    -Nu mă face!... Pot să ”latru”,

    am cam mârâit nervos.

    -E normal, când vezi tarlaua,

    îngrijită cam pe dos.

    -Ia mai tacă-ți fleanca spartă!...

    Asta-am apucat să spun.

    M-a lăsat potaia ”baltă”...

    Țanțoș se plimba pe drum.

  

  
    Oamenii îl ocoleau...

    Rușinați se pare.

    Eu îl așteptam la prânz...

    Merita mâncare.

  


  Cocori și prunc

  
    Trec cocori-n lungul zării...

    Litere cu viață- vis,

    Trupuri de speranță-n floare,

    Fraze lungi de cânt nescris.

    Dorul le deschide calea,

    Și spre sud îi însoțește.

    Nordu-nvolburat de vânturi,

    I-a gonit, chiar de-i iubește.

    Cerul palid, cu azurul

    Rătăcit iar printre nouri,

    Pride viață dintr-o dată,

    Într-un dans slăvit de stoluri.

    Ziua pală, cu lumina

    Ca o filă plumburie,

    Azi acceptă, ca povestea,

    Șirul lor, pe ea, să scrie.

    Cei ce vor, pot s-o citească

    Și cu ochii-nchiși, în minte;

    E de soartă și de moarte,

    Cu durere în cuvinte.

    Șiruri-șiruri ne învață

    Înc-o-dată să trăim,

    Pentru un „ceva”, ce plânge,

    Și ne cere să-l iubim.

    Povestea lor, povestea noastră,

    Am vrut s-o scriu, dar n-am putut.

    Ei nu renunță la speranță,

    Chiar dacă plâng, un timp trecut.

    Din fericire ei acceptă,

    Ca dat de soartă doar trăirea.

    Când umbre-n timp devin părinții,

    Pe noi ne-ajută doar uitarea.

    Cu legea firii scrisă-n gene,

    Ne îngrozim de pragul morții.

    Când ei se întorc cântând: ”E Viață!”

    Noi ne jelim:” E voia sorții”.

  


  Cruntul blestem

  
    Zorii își ridică fața

    Rușinați; e vânătoare.

    Roșul împânzește Cerul;

    Sânge curge pe răzoare.

    Miriștea nu mai ascunde

    Iepurii bătuți de soartă.

    Haturile-ndepărtate,

    Sunt păzite, ca o poartă.

    Șansa lor să scape-i nulă;

    Ciocli-atacă în ”sistem”.

    Armele aruncă-ntr-una

    Plumbii cruntului blestem.

    Glia-nsângerată-ncearcă

    Să-i ascundă, dar nu poate.

    Peste viața ce se scurge,

    Cade-ncet, eterna noapte.

    Ochii, nedeschiși cu ură,

    Se închid în ultim spasm.

    -Încă unul și fac zece...

    O partidă ca de basm.

    Povestea mea, povestea vieții,

    E cea a ”noilor umani”,

    Cu ura-n vrere nesătulă,

    Umflată, azi, de prea mulți bani.

  


  Culoarea

  
    În patul de frunze, piciorul se-afundă,

    Și-n foșnetul tainic, durerea abundă,

    Și plânge, nu-n vaiet, ci-n lacrimi de jar,

    Nuanța de sânge, primită în dar.

  

  
    Un freamăt străbate culoarea-ngrozită

    Că-și pierde puterea, și e izgonită,

    În lumea ascunsă-a tenebrelor nopții,

    Ca umbră tăcută, pe pagina sorții.

  

  
    Nu-i voia străină, cu fierul de ură,

    Ci gerul de toamnă, cu-avida lui gură,

    Ce-adună culoarea, zdrobită în zori,

    Cu legea nescrisă: ”Te naști... ca să mori”.

  


  Dacă, deodată

  
    Ca Blândețea-ntruchipată,

    Fără o minune-n gând,

    El s-a coborât, pe zloată,

    La un biet sărman flămând.

    Cu Răbdarea neștirbită,

    Că-l privea de ani prea lungi,

    L-a-nvățat cum să se roage,

    La un Cer cam prea în ”dungi”.

    Cu adâncă-Nțelepciune,

    Provenită din esență,

    L-a convins că, Libertatea,

    E-altă formă de demență.

    Cum să facă, toți, deodată,

    Tot ce vor, cu viața lor?

    N-are loc în Veșnicie,

    Dacă toți, deodată, mor...

  


  Dâmbul

  
    Nebunia m-a cuprins;

    Cred, din nou, în oameni.

    Îi iubesc și pe cei răi,

    Și proștii, de-asemeni.

    Ca să nu mai fiu lovit,

    Am plecat de-acasă.

    Fac ce pot să nu-i mai văd,

    În viața rămasă.

    Mă împac cu gândul sec,

    Că nu îmi mai pasă.

    Îi accept așa cum sunt,

    De ”prost”-neam, sau rasă.

    Mă prefac, că nu mai simt,

    Minciuna din vorbe,

    Și zâmbesc la cel naiv,

    Ce, cu poftă-o soarbe.

    Nu tânjesc după amici;

    Am Singurătatea.

    Ea îmi umple noaptea-zi,

    Negând răutatea.

    Deci, dacă-am scăpat de bine,

    Îi iert la grămadă.

    Pot să spun și că-i iubesc...

    Doar nu vreți dovadă?...

    Cu rețineri, dar cu voie,

    Mâna le-o întind la toți.

    Ei n-o iau, căci e străină

    Și nu vor să pară hoți.

  

  
    Cu răbdarea odihnită,

    Într-un colț de viață, strâmb,

    Urc, ca un Sisif, Golgota,

    Ce, la țară-i zice dâmb...

  


  Dascălul

  
    Răbufniri de vânt în noapte...

    Șoaptele se sting, din mers.

    Umbre lungi aruncă Luna.

    Un biet-on, din viață-i șters.

    Rugile sunt voci amare.

    Lacrimi curg din lumânări.

    Cei sărmani chiar simt Vecia;

    Cară Timpul în spinări.

    Liniștea e aparentă.

    Vaietul e stins, dar greu.

    Doar bătrâni-l știu pe nume;

    Alți-au zis ”Dascăl” mereu.

    Ce a fost? Ce nu mai e?

    Prea puțin îi pasă firii.

    Viața-i spulberată-n zori...

    Moartea și Neantu-s mirii.

    Ea, ca soață pricepută,

    Loc să facă printre vii.

    El, tot loc, de neputință,

    De-a trăi și de-a nu fi.

  


  Dimineți în silă

  
    Zorii se arat-n silă,

    Plictisiți de iar-și-iar.

    Timpul s-a grăbit să fugă.

    Scârțâie pe drum un car.

    Câinii, obosiți de-o noapte

    Petrecută prin vecini,

    Se întorc flămânzi acasă,

    Mulțumiți, plini de ciulini.

    Ca și ei, o umbră pală,

    Se strecoară prin grădini.

    Moartea își ascute coasa.

    Noapte, zi, tot sunt haini.

    În crepuscula uitare,

    Dintre „Vreau” și ”Asta e”,

    Somnul se transformă-n hohot

    De „Nimic”, și de „Orice”.

    Unii râd, că Luna fină,

    E o pată palidă.

    Alții plâng, că ea dispare,

    Într-o zi cam searbădă.

    Zdrențuiți de nori răzleți,

    Zorii, sfârtecați de raze,

    Se coboară dinspre zări,

    Într-un sat cu case-oaze.

    Liniștea, turnată-n ele

    De tăceri, ca în morminte,

    Se retrage întristată,

    Fără ținere de minte.

    Freamătul se întețește;

    Se dă Viața iar la zar.

    Caruselul neputinței

    Se pornește, spre-n zadar.

  


  Din Nimic

  
    Un vecin și-a încropit,

    Din Nimic, o haină

    Și, golaș, se miră că

    Râde lumea-n taină.

    Satul a făcut la fel,

    Cărându-și în care,

    Doar Nimicuri, fel de fel,

    Bune de mâncare.

    La oraș, toți râd de ei:

    ”Ce țărani cu stare!”

    Și, calici, nimicul lor,

    L-au luat, la păstrare.

    Statul, cam stătut în fapte,

    Dar, la vorbe, nezgârcit,

    A impozitat Nimucul,

    Calculându-l înzecit.

    Astfel, un Nimic ”pe cinste”,

    Că, de ea, nu mai vorbesc,

    A ajuns, de cheltuială,

    Pentru-o țară; n-o numesc.

    Din Nimic, prosperitatea

    A crescut cu omul nou,

    Ce așteaptă viitorul...

    Barieră... Uite-un bou!...

  


  Dreptul

  
    Boby protesta de zor,

    și lătra pe stradă.

    L-am lăsat în voia lui;

    n-aveam chef de sfadă.

    Când să urle-a început,

    că nu-i fac dreptate,

    am cedat, și-am acceptat,

    să țin cont de fapte:

    -Deci afirmi că eu îți dau

    doar ziua mâncare,

    deși noatea tu păzești

    cu multă ardoare.

    Vrei o porție în plus,

    poate chiar și două,

    dar când te-am găsit dormind,

    te fceai că plouă.

    -Ei și tu. Am ațipit.

    Nu prea mult; o oră.

    Că am fost pe la vecin.

    Are-așa o soră...

    -Să-nțeleg că ai lipsit

    cam așa, o noapte,

    căci te văd cam tăvălit,

    ca un papă lapte.

    -Ei erau cu doi în plus;

    golani de duzină,

    ce au profitat din plin,

    că n-aveam lumină.

    -Iară sora-a admirat,

    cum îți pierzi blănița,

    și-acum urlii ca turbat,

    că-i goală olița.

    -Da, că n-am mâncat prea mult,

    că i-am dus o parte.

    Fii și tu mai domn cu noi,

    că „te dai cu carte”.

    -Recunoști că ai chiuluit

    ore multe- noapte,

    și-acum latri, cu tupeu,

    și „te dai de moarte”.

    -Dreptu-mi cer; nimic mai mult.

    Ești stăpân, sunt câine.

    Am greșit, dar cât alerg,

    pentr-un colț de pâine...

    Dacă și tu ai mânca,

    doar când faci o treabă,

    cred c-ai fi mai mult lihnit...

    -Marș de-aicea javră!

  

  
    Gura i-am închis cu vorba,

    cam răstită, pe nedrept...

    Dar și eu așa pățisem,

    când cerusem ieri... „un drept”.

  


  Drepturile lor

  
    Într-o zonă din grădină,

    răscolită des de ploi,

    s-au găsit cățeii-n zloată,

    să vorbească chiar de noi:

  

  
    -Vreți, nu vreți, sunt vinovați,

    că urlă la noi turbați,

    că ne cer de toate-cele,

    și ne pun bățul pe piele.

    -Pielea-n băț, se spune vere...

    -Ba cu bățul dau în piele.

    Că și voi ați fost loviți,

    când ați vrut să mai iubiți,

    când pe una, când pe alta,

    de gemea de urlet balta.

    -Da! Așa-i! Mai zii! E bine!

    Ieri au dat cu pietre-n mine.

    -Deci, suntem persecutați

    de femei și de bărbați,

    și vom cere drepturi multe...

    -Dac-or vrea să ne asculte...

    -Vom lătra din răsputeri...

    -Ce vrei frate să le ceri?

    -De mâncare, vezi doar bine,

    că doar pielea e de mine...

  

  
    Și așa, pe îndelete,

    și cu multe argumente,

    au ”scornit” meniuri multe,

    doar cu carne, nu cu fructe.

    Zarva când s-a isprăvit,

    doi la mine au venit,

    și, cu gândul istovit,

    au uitat ce-au tot vorbit.

    -Vrem... de toate să ne dai,

    și pe gânduri să nu stai,

    că doar n-o fi nici un bai,

    de renunți la ce mai ai!

    -Bine, spuneți mai concret,

    ce doriți! Dar mai discret,

    că vecina duce vorba,

    că v-ați fript, mai ieri, cu ciorba,

    ca să nu zic de iaurt...

    Dar, mă rog, eu vă ascult!

    -Deci, am vrea... ce zic? Mi-e foame!

    Vrem ciolane și nu poame!

  

  
    -Mai pe scurt, doar asta vreți?

    -Cam atât. Tu să ne ierți...

    -Că mi-ați răscolit grădina,

    nu-i nimic, a mea e vina,

    că n-am pus un gard, de legi,

    și cu stâlpi, pentru cei blegi,

    și-am lăsat, în voia sorții,

    să zburde în ea netoții...

  

  
    Zău, le-am ”recitat” exact,

    ce ne-a spus, când a plecat,

    un ”Ales”, cam răspicat,

    când noi capu-am ”ridicat”.

  


  Drum scurt

  
    Hăituți de vânturi,

    Norii se adună.

    Cum n-au loc în față,

    Cei din urmă tună.

    Pe pământ, umanul,

    Strânge foamea-n el.

    Mintea-i via burtă.

    A uitat de El.

    Tunetul se zbate,

    Între nori strivit.

    Fulgerul străpunge

    Cerul, pro/st/slăvit.

    Ploaia încetează;

    Capăt scurt de drum.

    Rîmân bălți în urmă

    Și-ntr-un plop, mult scrum.

  


  Filozofia și foamea

  
    Dup-o masă-mbelșugată,

    Filozof din fire,

    Discutam cu Boby,

    Cel făr-de-simțire:

    -Uite, măi cățele!

    Filozofu-i bun

    Să explice lumii,

    De ce iese fum.

    Dacă ai pricepe

    Un proces complex,

    Ai vedea atâtea...

    Zău, rămâi perplex.

    De ce ”una-alta”,

    Și de ce ”nimic”,

    De ce ”mai încolo”,

    Și de ce ”un pic”,

    De ce ”multe-multe”

    Se-nvârtesc în cer...

    Nu ca tine coada,

    Câine prost și berc.

    Mă privea potaia

    Cam chiorâș, vă zic.

    Mintea să-și adune,

    La-am lăsat un pic.

    I-am mai zis vre-o două,

    Mai cu sens, profund,

    De-a căzut jăvreișen,

    Chiar pe coadă-n fund.

    -Și acum? Mi-e foame,

    Mi-a zis cu răbdare.

    De ce-ai spus, zău, sincer,

    Undeva, mă doare.

  


  Frați de... sânge

  
    Cu răbdarea șlefuită,

    Pusă-ntr-una la pachet,

    Fără flori de fericire,

    Mi-am făcut, din spini, buchet.

    Mi l-am pus, frumos, în glastra

    Viselor de ieri și azi,

    Și l-am admirat o clipă...

    Timpul cel trăiești, când cazi.

    Nu cu apă, doar cu lacrimi,

    Chiar așa cum mi-au cerut,

    I-am udat, în încercarea,

    De-a uita, ce m-a durut.

    S-au trezit, din amorțire,

    Și mi-au relatat, pe rând,

    Unul, o poveste lungă,

    Altul, doar un tainic gând.

    Ca tristețea-nmugurită,

    Mă privea, naiv, candid,

    Afectat, că-i ia lumina,

    Întunericul stupid.

    L-am luat, cu milă-n mână,

    Căci părea, plîpând, că plânge;

    S-a lipit, adânc, de mine...

    Frați, legați cu-n strop de sânge.

  


  Frigul

  
    Bun prieten, ieri, cu Frigul,

    m-am cam ”rățoit” nițel,

    că venise ”zdub”, ”grămadă”,

    cu șicane fel de fel.

    -Ce-i cu tine? N-ai ce face?

    Lumea-i largă. Fugi de-aici!

    -Nu mă dau gonit și pace.

    Poți cu ceară să mă pici.

    -Bine, stai, că nu am lemne,

    Și nu pot să te gonesc.

    -Dacă vrei, eu pot cu vorbe

    Și idei să te-ncălzesc.

    -Nu știam că-nțelepciunea

    E un dar nativ la tine...

    -Ce să-i faci, eu calitatea,

    O ”conserv” mai mult în mine.

    -Asta, da, dar tu, aiurea,

    Te repezi peste cei mici.

    -Ăsta-s eu, dar dacă-n vară,

    Nu aș fi așa... ce zici?

    -Bine! Slab de-ai fi, zăduful

    Te-ar goni ca pe-un nimic.

    -Vezi? Mai bine stai cu mine,

    Că pot fi și bun amic.

    -Asta doar dacă, cu Vântul,

    Te-ai certat definitiv.

    -Din păcate-n astă toamnă

    N-am găsit nici un motiv.

    -Să-nțeleg atunci, că-n viscol,

    Tu vei ține trena-n vânt?

    -Poți să mă jignești, slugarnic,

    Nu am fost și nici nu sunt.

    -Scuză-mă, e de la soare;

    M-a bătut cam mult în cap.

    -Înțeleg și ironia.

    De răceală nu te scap.

    -Și-asta-i bună? Recunoști,

    Că ai și defecte?

    -Anticorpi îți dau din timp.

    Gripa-i grea, cu multe-efecte.

    -Cum-necum, cazi în picioare...

    Dar și tremuratu-i bun?

    -E-o reacție normală.

    Te-ncălzește. Ție-ți spun?

  

  
    Și așa, cam până-n iarnă,

    A tot stat pe capul meu.

    Chiar l-am îndrăgit oleacă...

    Dar m-a ”ars” la ger, din greu.

  


  Frunze căzute

  
    În rafale dezlânate,

    Vântu-n urlet s-a schimbat;

    Se repede-n plopii falnici,

    Sfârtecându-i, ca turbat.

    Ca și omul la mânie,

    Își cam pierde cumpătul;

    Nu-i mai pasă ce se-ntâmplă,

    Și, uitat, e sufletul.

    Colbul, ridicat în trombe,

    Îl ascunde de priviri;

    Nu-i uman, dar tot se lasă,

    Pradă aprigei trăiri.

    A iubit florile-n vară,

    Dar, în toamnă, le-a uitat.

    Adierea de-altădată,

    Are-acum chipul pătat.

    Scârțâie lugubru poarta,

    Ca o viață de pripas,

    Ce devine o povară,

    Când, mult timp, nu i-a rămas.

    Casa-ngenunchiată geme

    Din obloanele rărite.

    A murit, mai an, bătrânul;

    Doi copii; frunze căzute.

  


  „Fulg de nea„

  
    Adolescenta

  

  
    Anii sunt puțini,dar viața,

    În vâltoarea ei te-a luat.

    Ieri boboc și azi o floare...

    Cine oare-i vinovat?

    Mama, că ți-a dat iubire?

    Cerul, că te-a vrut o stea?

    Trupul, dragoste îți cere.

    Sufletul, să zboare vrea.

    Nopțile se pierd în vise,

    Fără-a ști de ce nu poți.

    Zilele se scurg aiurea.

    Ești pândită de mulți hoți.

    Binele ți-l vor părinții,

    Iar străinii trupul gol.

    Sufletu-i un loc de joacă...

    Peștișor mic într-un bol.

    Nu te-ncrede în cuvinte,

    Că sunt „vorbe„ goale-n vânt!

    Jurămintele de-o seară,

    Groapa-ți sapă în pământ.

    E păcat, ca tinerețea,

    S-o jertfești de mic copil.

    Sănătatea-n trup și suflet,

    Ți-o distruge-un „ins„ abil.

    Profitând că ești naivă,

    Vor prea mult să dăruiești,

    Și te mint, și te fac „mândră„,

    Că din plin poți să trăiești.

    Nu te „înfrupta„ din viață!

    Tot la fel va face ea.

    Picătură-nlăcrimată,

    Vei ajunge, Fulg de nea.

  


  Glas de copil

  
    Aurelia, 2010

  

  
    Cere-mi Doamne orice vrei,

    Că nu am prea multe;

    Doar o voce de copil.

    Cine s-o asculte?…

    Eu Î-ți cer în schimb puțin:

    Nu-mi ajunge glasul.

    E prea slab, nu pot să țip,

    Și-mi șoptesc doar păsul.

    Cere-mi ca să fac ceva,

    Când voi crește mare.

    Sincer, mă voi revanșa…

    Pieptu-acum mă doare.

    Nu Î-ți cer, ci doar te rog

    Să-mi oprești azi plânsul.

    Mama iar s-o supăra,

    Și mă ceartă ”dânsul”.

    E străin, nu-i tatăl meu;

    Doarme doar cu mama.

    Cel adevărat e dus.

    Ne-a lăsat doar teama.

    M-a lovit când doar am spus

    Că-i mai bine-”acolo”;

    Să mă duc la tatăl meu,

    În mormânt, ”dincolo”.

    Cere-mi Doamne să îl uit,

    Poate-ascult de Tine,

    Și m-oi împăca, să simt,

    Alți părinți în mine.

  


  Glastra lacrimilor

  
    A trecut un an de zile,

    Clipă după clipă.

    Nu credeam, c-o să se facă,

    Atâta risipă.

    Prea puține-am adunat,

    Clipe, pentru glastră.

    Ore am săpat în flori,

    Dar am dat de piatră.

    Multe s-au pierdut, căzând,

    Din clepsidra spartă.

    Dacă sensuri nu le-am dat,

    Rătăcesc prin soartă.

    Zilele s-au scurs la fel,

    Ca o amintire.

    În uitarea tot mai grea,

    Pier stropi de iubire.

    Rămân clipe însemnate

    De un Timp etern,

    Ce în mine, înc-o dată,

    Lacrimile-mi cern.

    Glastra lacrimilor mele,,

    Ca o urnă o privesc,

    Și, cu clipe tot mai pline,

    Cam târziu, azi, o slăvesc.

  


  Greu de cap

  
    Mi-am pierdut timpul aseară,

    să-l învăț ceva.

    Boby moțăia pe coadă

    și mă enerva.

    -Băi potaie! Cască ochii

    să auzi ce-ți zic!

    În respect de semeni omul...

    -A ajuns calic.

    -Tu privești numai prin prisma

    burții de cățel.

    El e mult mai mult în lume...

    -Parcă și mișel.

    -Uscături mai are crângul,

    dar nu-l tai de fel.

    El crează lucruri multe...

    -Numai pentru el.

    -Pentru toți, copii și soațe;

    e progres sadea.

    Cu femeia-și face casa...

    -Eu cu o cățea.

    -Tu de sex nu știi nimica;

    e mai rafinat.

    În iubire e plăcerea...

    -Mi s-a aplecat.

    -Ești cam greu de cap amice.

    Minte n-ai de loc.

    Omul e chiar trunchiul vieții...

    -Bun de pus pe foc.

    -Fără el tu rabzi de foame.

    Nu mai ești un lup.

    Ți-ai pierdut și libertatea...

    -Asta da! Te pup!

  

  
    M-a lăsat javra cu mintea

    Răvășită-n draci...

    El n-avea covrigi pe coadă,

    Dar nici noi colaci.

  


  Iarbă-n flăcări

  
    Iarba se înalță,

    Uscată, spre cer.

    Norii au uitat-o.

    Visele ei pier.

    Ca moartea-nălucă,

    Vântul cel hain,

    Face iar, din fire,

    Rude noi, de spin.

    Frântă dur, din fașă,

    Covor zdrențuit,

    Rabdă în tăcere...

    Chipu-i răvășit.

    Pasul se abate,

    Rece, sec și greu.

    Doar urma rămâne,

    Sângerând mereu.

    Flacăra îi smulge

    Un țipăt prelung.

    Jalea se reflectă

    În ochii ce nu plâng.

    -S-a-ntâmplat aseară,

    Spunea un sătean.

    Mi-a căzut țigara,

    De beat ce eram...

  


  Iedera

  
    Frați de cruce, un mesteacăn,

    Cu un brad, ieri, s-au legat.

    Iedera, cu luare-aminte,

    Între ei s-a și băgat.

    Cu voința neștirbită

    De rețineri, s-a urcat

    Câte-un pic, un pic, pe creanga

    Ce, spre ea, ei, au ”plecat”.

    Zilele-au trecut... și anii;

    Ea-i acum în vârful lor.

    Când i-am regăsit, sărmanii,

    Chiar plângeau... De chin? De dor?

    Lațurile înverzite

    Le-au răpit lumina-n zi.

    Crengi uscate, zdrențuite,

    Au murit, fără a ști.

    Mici, și-au acceptat osânda,

    Celei ce-a pornit cu ei.

    Când i-a năpădit, cu totul,

    S-au rugat la El... sau zei.

    Poate n-au știut sărmanii,

    Cum să ceară mila Lui.

    -Ce să facem, cu ea, Doamne?

    Vrea, la Tine-n Cer, s-o sui...

    N-au primit răspuns, s-o rupă,

    Gândul nu i-a încercat.

    Nu puteau să ia o viață,

    Chiar dacă i-a ferecat.

    Întind mâna, mângâi bradul

    Și mesteacănul, cu-n rost.

    Cresc frumos acum , în pace...

    Mie, mai ușor mi-a fost...

  


  Ieduțul

  
    Dorul mă împinge, din drum, pe-o cărare,

    Ce se pierde-n iarbă, sub un pas de fiare.

    Le numim, sălbatic, cam cum suntem noi;

    Cu ură în suflet și cu ochii goi.

    De-am vedea privirea unui ied plăpând,

    Poate-am plânge-n hohot, știind că-i flămând.

    Ochii lui, ca Luna printre brazi de gene,

    Vii sticlesc în lacrimi; stele efemere.

  

  
    L-am găsit odată, rătăcit, pierdut,

    Aninat de viață, cu-n fir nevăzut.

    Pasul, șovăielnic, nu îl asculta.

    Glasul, fără vlagă, mai mult se ruga.

    Auzeam chemarea mamei disperate,

    Ce simțise omul; m-atrăgea-ntr-o parte.

    L-am lăsat acolo, părăsit și poate,

    O icoană vie, cu un crez... în moarte.

  

  
    Poiana îngustă, cu-n izvor plăpând,

    Era părăsită... Nici un ied flămând.

  


  Imposibilul Rex

  
    Rex se învârtea prin curte,

    după coadă-n van.

    Primăvara-abia sosise.

    Muguri mici mijeau pe ram.

    L-am privit cu încântare.

    Mă distra-n necaz.

    -Ce faci haimana-potaie?

    -Zău că nu ai haz...

    -Ia te uită, bosumflatul.

    Te-au gonit vecinii?

    -Ba că nu, da-n blana roasă

    arăt ca stăpânii.

    -Hai-da-de, că asta-i bună.

    Nu-ți mai place câine...

    -Nu mai vreau resturi să rod.

    Vreau să fiu lup mâine.

    -Și-așa crezi că vei putea

    să-ți saturi burtica?

    -Lup să fiu, că voi vedea

    cum procur păpica.

    -Dar știi vorba cea cu lupii:

    cu năravul prost...

    -Ce, tu crezi că voi rămâne

    câine fără rost?

    -Tu în haită? Nu te văd.

    Nu știi ce-i unirea.

    -Văd că-i lauzi. Sunt ca voi.

    Semănați cu firea.

    -Ia nu te lega de om!

    Ia-te iar de coadă!

    -Mă gândesc... Ca voi nu vreau,

    Lumea să mă creadă.

    -Rămâi câine prost și rău,

    cum te știe satul!

    -Sau fidel și credincios...

    Și-a plecat cu altul.

  

  
    M-a lăsat fără cuvinte.

    Chiar a renunțat,

    lup să fie, cu putere... ?

    Mai am de-nvățat.

  


  Imunul și virusulde propășire

  
    Mâna liberă-n prostie,

    Cerul le-a lăsat din nou.

    Animalele-nfocate

    Și-au ales, ca șef, un Bou.

    Au crezut că-i bun în toate:

    Trage, muge și-i măreț.

    Și mai pui că-i economic;

    Se hrănește cu nutreț.

    Poate legea s-o impună

    Numai cornul arătând.

    Și-au scăpat și de beție;

    L-au văzut doar apă bând.

    Toate-n tot, la ”potriveală”,

    Fost-au după capul lor.

    Vacile, de bună seamă,

    Aclamau, Boul, în cor.

    Vremea a trecut și Șeful

    Își vedea de treaba lui.

    Poftele de bunăstare,

    Și le-au pus, mărețe-n cui.

    Au sperat într-o unire

    A efortului comun,

    Prin ”virus” de propășire,

    Dar, la tot, bou-i imun...

  


  În apus de negri zori

  
    Orele se scurg meschine

    Și nimic nu lasă-n loc.

    Sufletele stau stinghere,

    Părpălite la mic foc.

    Jarul e numai dorință,

    Iar cenușa amintiri.

    Mințile se pierd haotic,

    Tulburate de simțiri.

    Oameni sunt, nu mi se pare,

    Rătăciți din dreptul drum.

    Viața lor e-o închisoare,

    Cu un viitor de scrum.

    Flacăra trăiri-i stinsă

    De ani lungi de resemnări.

    Dreptu-l au la suferință,

    În apus de negrii zori.

    Din copii-au rămas doar poze,

    Iar din soațe mai puțin.

    Le-au murit părinții singuri

    Fără ei, în dublu chin.

    Viața lor? Ce mai contează;

    Scoasă-i la mezat de legi.

    Trupuri ofilite-ncearcă

    Loc să-și facă-n făr-de-legi.

  


  În legea nouă

  
    Undeva, acolo,

    Sau aici, cu noi,

    S-au ”ciocnit”, la vorbă,

    Doi fârtați, doi boi.

    Trăgeau, cam prostește,

    De o viață-n ham.

    Trăiau din pomană;

    De aveam, le dam.

    Cearta lor acerbă,

    Pe slujbă era,

    Și-unul, mai cu ”creștet”,

    Cu poftă zbiera:

    -”Hăis” e ”Cea”, firește;

    Dreapta stângă nu-i.

    Cum poți, la-ndoială,

    Vorbele să-mi pui?

    -Dar o viață-ntreagă,

    Am făcut la fel.

    Ce-ți veni, de-odată,

    Să te iei de ”El”?

    -A greșit, vezi bine;

    Dreapta-n stânga-a pus.

    Era, cu gândirea,

    Poate-aiurea dus.

    -Și ți-ai dat tu seama,

    De asta, acum,

    Când, ieșiți din Cale,

    Ne-nglodăm pe drum?

    -E o nouă lege;

    Sernsul m-a pătruns...

    -Timp e de-o ”cinzeacă”?

    -Crezi că e deajuns?...

  


  Incredul

  
    Ieri m-a dus norocul, ca din întâmplare,

    într-o sală mare, ca de adunare.

    Oamenii, în stare, de orice pe lume,

    se-mbulzeau cu boii, cu botul în spume.

    Țața Frosa și-ncă vre-o două neveste,

    stăteau la taclale cu trei vaci discrete.

    Alți bărbați, cu caii, și în gura mare,

    discutau de soațe: care e pe care.

    Cam uimit, cu gura după muște-n zbor,

    am intrat în vorbă, ca să nu spun cor.

    -Ce-i cu voi aicea? Ce s-a întâmplat?

    Cum de omul mândru, cu voi s-a-ncurcat?

    -Ne-am trezit cu toții, fără voia noastră,

    adunați grămadă; asta-i vestea proastă.

    Mai apoi, pe bune, ne-am făcut amici,

    oameni și cu vite, câini și cu pisici.

    -Și vă înțelegeți? Nu vă mai certați?

    -De minune fine. Parc-am fi toți frați.

    -Și cât o să țină dragostea „pe bani”

    dintre patrupede, păsări și „umani”,

    căci doar avantaje, ei vor, pentru hrana

    ce v-o-aruncă zilnic, până vă iau „blana”?

    Că vorbeam cu oaia și berbecul „frate”,

    ce se scărpina, cu un om, pe spate.

    -Ce a fost odată, nu o să mai fie.

    Ne iubim acuma; sigur pe vecie.

    Incredul, ca tontul ce nu înțelege,

    de ce zboară vaca, în loc să alerge,

    m-am retras cu una, bună zău de muls;

    vă mai zic pe urmă, ce aveam de spus...

    Deci, unde ”râmasem”? A, la întrebare:

    -Mai mănâncă omul, da, sau nu, mioare?

    Căci, dacă-s grămadă, acuma, cu toții,

    Unde-or să se ducă, lupii, și cu hoții?

  


  Indecis

  
    Cu gândirea cam pe ducă,

    Căci și-așa era năucă,

    Un sătean, cu multă carte,

    Pusă la păstrat deoparte,

    Încerca să dea, o ”vină”

    Pe o sticlă, nu prea plină.

    O privea cu ne-răbdarea

    Celui ce își pierde Firea,

    Ferm decis s-o istovească

    Și goală să o privească,

    Chiar cu riscul deșuchiat,

    De-adevăr adevărat.

    Nu-i păsa, că nu cuvântă,

    Strălucind tacit, ca sfântă,

    Dar avea ceva, în dânsa,

    Ca un joc de-a ”Vai și plânsa”,

    Un lichid magic, pe ducă,

    Înspre gât, pe unde-apucă.

    Optimist, cu gura mare,

    Pofticioasă rău și-n stare

    Să înghită cât se poate,

    Din ce a mai pus deoparte,

    Agita lin conținutul,

    Parc-odată cu pământul.

    Cam cu mintea de pe urmă,

    Pre-simțind că nu-i de glumă,

    Cugeta le de-lăsate

    Pentru mai târziu și poate

    Că-i va fi pofta acerbă

    Lâng-o sticlă vid-imperbă.

    Indecis, ca orișicare

    Ce trăiește pe mâncare,

    A rămas cu ea în față

    Și cu viața-n fir de ață,

    Până a murit de sete,

    De teamă să nu se-mbete.

  


  Îndoiala vieții

  
    Plină de-ndoială,

    La capăt de vină,

    Șchiopătează viața,

    Și în cer, și-n tină.

    Zborurile, frânte,

    Nu mai cad în Rai.

    Înnecații sorții,

    Pierd și-un ultim pai.

    Târâișul grabnic,

    Ca melcu-n avans,

    E, în minți închise,

    Fastuosul dans.

    Pe pământ, în apă,

    În aer, sau foc,

    Îndoiala vieții

    Pierde înc-un joc.

    E unul de-a ”Uite!”...

    Dar nimic nu vezi;

    Plângi, căci se termină,

    Până-apuci să crezi...

  


  Inelul de logodnă

  
    Luna, în halou de aur,

    Rar de nouri mîngîiată,

    Strălucea în gerul nopții,

    Ca fecioara răsfățată.

    Raze lungi, tremurătoare,

    Vii, ca șoaptele ispitei,

    Răscoleau uitate patimi

    În privirile iubitei.

    Pleoapa, într-un tainic zvîcnet,

    Le ascunde-o clipă doar.

    Umbra amintirii arde,

    Cînd plăceri, din vise sar.

    În mănunchi de flori alese,

    Sentimentele se-adună

    Și-n buchet ca de mireasă,

    Vieții ”Da!” ar vrea să spună.

    Pasul e făcut cu teamă,

    De-a nu pierde ce-a avut,

    Însă inima insistă:

    -E un altfel de-nceput.

    Unul lîngă altul soarta,

    Ca să fie le-a ursit.

    Un inel sclipește-n palmă;

    E cu suflet poleit.

    L-a primit cu ochii-n lacrimi,

    Și cu inima la fel.

    Cînd l-a dus ușor la buze,

    L-a simțit în el, pe El.

  


  Înserarea vieții

  
    Liniștea se lasă,

    Cu fereală-n seară.

    Nu vrea brusc să cadă,

    Poate să n-o doară.

    De prin sat, mai ”țipă”,

    Câte-o melodie.

    Așa-i obiceiul:

    Vrea, și-altul, s-o știe.

    Cam stingheră, Luna

    Își face de lucru

    După crengi uscate,

    Pe un Cer, ieri sacru.

    Stelele, flecare,

    Mai bârfesc lumina,

    Ce-npăienjenită,

    Tot mai scurmă tina.

    Plescăitul umple

    Golul de tăcere.

    Simt, în piept, iubire

    Plină de durere.

    Un crâmpei de viață

    Pâlpâie pe lac.

    O broscuță sare,

    Cu avânt și-un ”Oac”!

    Înserarea vieții,

    Cu și fără cer,

    Îmi aduce-aminte

    Și de cei ce pier.

    Salcia bătrână,

    Parțial uscată,

    Se tot plânge-ntr-una,

    Că-i, de val, bruscată.

    Rădăcina-nfiptă

    În pământ uscat,

    E acum în apă;

    Ea s-a tot plecat...

  


  Întâlnire cu viața

  
    Mi-a „ținut” drumul, chiar ieri,

    Zdrențuită bine.

    Se-nvârtea prin cimitir,

    Adâncită-n sine.

    -Ce-i cu tine? Ce-ai ajuns?...

    Eu am întrebat-o.

    -Prea mulți tineri au „apus”.

    Lung am sărutat-o.

    -Tu ce vrei? Mai bine pleci.

    Mă privea cu jale.

    -Doar m-am abătut nițel,

    Nu prea mult din Cale.

    -Ai o șansă. Poți să speri...

    Chiar mă crezi frumoasă?

    -Știi că te-am iubit mereu,

    Și de tine-mi pasă.

    -Pentru tine? Pentru ei?

    Mă-ngrozesc de mine.

    -Nu ești vinovată tu,

    Sora ta, de „vine”.

    -Dar nu pot să o opresc;

    Rudă mi-e, de „sânge”.

    -Ea doar „ia” ce ai „pierdut”.

    -Inima îmi frânge...

  

  
    Am plecat, de mână-n crâng;

    Era primăvară.

    Paștele vine curând.

    Mame n-am, să moară.

    De Florii s-a „dus” mămica,

    Și de Paști și mama.

    -Vezi, acuma înțelegi:

    Eu, nu ea, sunt „drama”.

    Să mă „plâng” nu am putut;

    Cum să-i „spun” cuvinte?...

    Am simțit-o grea, în piept;

    Și mai crunt, în minte.

    -Crezi că-i timpul să renunț?

    Sora ta mă cheamă.

    -Mai glumește uneori.

    Mai rămâi, n-ai teamă!

    -Bine, însă să nu-mi ceri

    Să mai râd în hohot.

    -Dar de ce? Ce îți venii?

    -Bate des un clopot...

  


  Întindeți mâna

  
    Pe Calea spre Vecie,

    La pas, sau alergând,

    Ne-mpleticim în clipe;

    Murim cu Ea în gând.

    Pe drumuri ocolite,

    Căci, ce e drept, e greu,

    Ne rătăcim în vise

    Și-n vorbe, mai mereu.

    Pe Calea larg deschisă,

    Cu zâmbetul pe buze,

    Ne-mpiedicăm în fapte

    Și-n alte mii de scuze.

    Pe străzile înguste,

    De Viață în nevoi,

    Ne încălzim cu patimi,

    În suflet tot mai goi.

    Cărarea spre Vecie

    E-acum un simplu vis.

    Doar Moartea e reală.

    Doar ea mai cere ”bis”.

    Odată crunt, în carne,

    Și-n tot ce-n jur vedem,

    Și-apoi în noi, cei care,

    Un suflet mai avem.

    Copii-și pierd răbdarea,

    Pe drumuri aruncați.

    De-i crucea răstignită,

    Doar ei sunt vinovați?

    Dar e târziu acuma.

    Plecați vă rog! Sau stați!

    Da-ntindeți mâna-o dată

    Vecinului... ca frați.

  


  Într-o casă rară

  
    -Fiul rătăcitor-

  

  
    Ochii lung se pleacă, într-un sat uitat.

  

  
    -N-a venit! se zbate, glasul tremurat.

    -N-a putut se vede! Nu cred că n-a vrut.

    -Bate ceasul maică. Un an a trecut.

    -La mulți ani măicuță! Va fi într-un fel.

    Poate anul ăsta, va veni și el.

  

  
    Într-o casă rară, cu pereți zdrobiți,

    Cu pletele albe și de ani striviți,

    Numără iar timpul,

    alungat de nopți,

    Alarmați de vântul, scârțâind în porți.

  

  
    Frigul ce-nfioară, zace pe cuptor.

    Picături de apă, pâlpâie de dor.

    Șchioapătă lung masa; scaunul se zbate,

    Încărcat de truda, aruncată-n spate.

    Lumina pierită, scurmă în pervaz.

    Greoaie, tăcerea, zace pe grumaz.

  

  
    -Lamulți ani măicuță!

    Va fi într-un fel.

    Poate anul ăsta,

    Va veni... și el.

  


  Într-un fel... toamna

  
    Într-un fel, și toamna-i bună;

    Te învață, ca să pierzi,

    Ce a fost frumos în vară,

    Flori, cu suflete-n culoare,

    Și copaci, cu ochii verzi.

    Într-un fel, ea ne iubește,

    Căci tot plânge pentru noi,

    Acceptând reproșul sincer,

    Și-ascunzându-se-n tăcerea,

    Zileleor pierdute-n ploi.

    Într-un fel, ea-i supărată,

    Că tot vrem, fără a da,

    Jefuind cu-nverșunare,

    Ce ea-n abundență are:

    ”Cornul” sfânt din poala sa.

    Într-un fel, ea-i resemnată,

    Că, oricum, suntem la fel;

    Nu ca ea, ca noi, ca fire,

    Înhămați la carul ”Adă”!

    Egoiști și plini de zel.

    Într-un fel, ea-i bucuroasă,

    Căci, iar poate oferii,

    Ca o mamă generoasă,

    Chiar esența vieții sale,

    Pentru dragii ei ”copii”.

  


  Ispita

  
    Doi Măgari stăteau de vorbă,

    Ghiftuindu-se cu-o ciorbă,

    După ce-au ales, pe bani,

    Noi stăpâni, țărani ciobani.

    -Să tot ai d-ăștia, măi frate!

    Îi votăm și mai departe,

    Căci stau blânzi ca niște sfinți,

    ”Înălbiți„ bine cu sfanți!

    -Nu-nțeleg? Sunt prespălați?

    -D-apoi cum. Sunt învățați

    Să stea-n ”sluj” când strigi la ei,

    Că-s miș-ei, dragi derbedei,

    Și-a costat destul, mă jur,

    Să faci ”om” din jegul pur,

    Căci și eu am dat ceva,

    Să ”ungem” pe undeva,

    Iar amicii mei, copita,

    Au bătut-o cu ”Ispita”,

    Ce în umbra ei îi ține

    Și îi ”suge ” cum e bine,

    Nu în sensul de porcos,

    Ci de cel de ros un os

    Și de cel de ”Faci ce vreau!

    Căci, din coate, vezi eu dau,

    Să te fac Cioban de soi,

    Peste Vaci și peste oi,

    Peste Boi și ce mai vrei…

    Dar Măgarii, sunt ai mei”.

    -Deci putem sta liniștiți…

    -Patru ani n-om fi lihniți

    Și ne-om îmbuiba din toate…

    -Când faci jocul ca la carte…

    *

    Vreți morală? N-o mai spun.

    Luați și voi ce e mai bun!

    Aoleuu… Din vorba mea.

    Piei ispită! Viața-i grea…

  


  Iubiri de primăvară

  
    Cântă păsările-n luncă, despre-un vis, sau poate-un dor.

    Nu-nțeleg, dar tot îmi place. Ochii-nchid și parcă zbor.

    Mierla, trilul își înalță, mai aproape, chiar în dud.

    Cinteza își ceartă soțul. E pe streașină, și-i ud.

    Guguștiucul, pe-ndelete, macină silaba-n draci.

    Nu e cuc, da-i dau dreptate: când iubești nu poți să taci.

    Pupăza vicleană-n vale, se tot uită după cuc.

    A scăpat în libertate, și se-ascunde într-un nuc.

    Gâștele, mai guralive, cu „idei”, ce bârfe par,

    Îmi trezesc pofte ascunse, de cuptor și de mărar.

    Rațele-ascultătoare, nu le cred și bombănesc.

    Lipăind cu „maca-maca” , chiar se bucură: trăiesc.

    O găină, ouătoare, după cum se laudă,

    Cârâie-n ograda mare, bună doar de pagubă.

    Asta însă după mine, căci cocoșul nu-i de-acord.

    O aleargă, căci, cu asta, bate el înc-un record.

    O vecină, singurică, cântă tare încă-odat;

    Poate se aude-n stradă, când o trece vre-un bărbat.

    Cam glumesc. E primăvară, și refuz să mă gândesc

    La necazuri și la boală. E splendid, când toți iubesc.

    Asta-o știu din auzite. Când am încercat și eu,

    Nopțile, cam nedormite, le-am pierdut, și-am tras din greu.

  


  Judecă și tu

  
    M-am trezit chemat odată,

    Vrând-nevrând, la judecată.

    Provocați iar de albine,

    Porcii grași, crescuți în „bine”,

    Ca și oamenii de vază,

    S-au luat în „gât”; ce sfadă...

  

  
    -Noi muncim ca „lucrătoare”

    Cât îi ziulica mare,

    Pe când voi vă îndopați

    Și acum vă dați bărbați

    Și aveți neobrăzarea

    Să scurmați cu râtul floarea,

    Ce-i o zână pentru noi,

    Cu polenul ei de soi,

    Ca să nu zic de stamine

    Și pistilul ei minune.

    Sunteți porci, să nu zic boi,

    Că nu „prindeți” sensuri noi,

    Și trăiți cam împuțiți,

    Chiar așa înavuțiți...

  

  
    Și așa, în bâzâială,

    I-au băgat pe porci în boală,

    Și tot ele i-au chemat,

    La cea judecată-n sat.

    Eu, cu gândul la Ignat

    Și la sfântuleț cârnat,

    Le dădeam dreptate lor,

    Dar tăceam, căci nu-i ușor,

    Burta să mi-o pun în cap,

    Dacă porcii nu îi scap,

    Mai ales că-i îngrijeam,

    Chiar de florile pliveam.

    Martor, eu credeam că sunt,

    Și nu jude pe Pământ,

    Să le spun că porcu nu-i

    O icoană-n cui s-o pui,

    C-aș simți că mint prea mult,

    Chiar de-am omenia cult.

    Deci, tăceam și îi lăsam

    Să se tot acuze-n van,

    Și-așteptam să obosească

    Și-adevărul să zărească:

    Florile le cultivăm,

    Dar le rupem când plecăm

    La o nuntă, sau botez,

    Doar cu Frumusețea crez.

    Ele miere fac în stup,

    Însă noi, pe ele, „zdup!”

    O luăm ca s-o mâncăm

    Și ca sparții ne-ndopăm.

    Despre porci nu zic nimic,

    Nu vreau ziua să le-o stric,

    Căci, tot noi, tot profităm:

    Doar în jilțul Legii stăm...

  


  La copcă

  
    Gerul se abate, peste curți pustii,

    Sfârtecând din fașă, vrerea de-a ieși.

    Fumul, stors de vlagă, cade-abia pornit,

    Țurțurii aruncă, ace-n răsărit.

    Zăpada nu-i mare; pietre ies din ea.

    Geme crunt grădina; noapte-a fost prea grea.

    Pe un cer de vise, stele fără viață.

    În halouri Luna, plânge că îngheață.

    Aerul ce arde, fierul îl lipește,

    De mâna golașă, cât ai zice „pește”.

    Lacul nu mai zburdă, în valuri nebune,

    Gheața amintește, glaciuni străbune.

  

  
    Unul după altul, curajoșii ies,

    Mogâldețe calde, ciucuri mici de fes.

    Mâna tremurândă, prin mănuușa rară,

    Strâmge-un băț cu gută, pregătit din vară.

    Libelule roșii, sau cârlige goale,

    Vor momi azi peștii, mici, din mâlul moale.

  

  
    Toporișca sună, în ecouri stinse,

    Ce se pierd în maluri, cu gheață încinse.

    Copca-ncet apare, ca o stea de dor;

    Nimeni nu jelește, peștii care mor.

  


  La ”cules”

  
    M-am întins pe iarb;

    Boby mârâia.

    Se juca cu sor-sa;

    Chiar o răsfăța.

    Incredul din fine,

    L-am privit chiorâș.

    Era cam prea „pașnic”

    Și venea pâș-pâș.

    -Ai făcut vre-o poznă?

    Prea te „dai supus”.

    Nu umblai deunăzi

    Cu nasul pe sus?

    -Să știi că te minte

    Vecinul Ion.

    Murise găina.

    Căzuse din pom.

    -Iar voi ați luat-o

    S-o-ngropați milos...

    -Vezi că ne-nțelege!...

    Mă priveau duios.

  

  
    I-am „ras” de la masă.

    Rânjeau cu-nțeles.

    Mai plătisem una.

    Plecau „la cules”.

  


  La cumpăna tăcerii

  
    La cumpăna tăcerii, azi timpul nu mai curge.

    Lumina cade-n goluri, suspină-ncet și plânge.

    Izvorul vechi de lacrimi, pierdut e-n cânt de jale.

    Doar piatra sec răsună, sub pas ieșit din Cale.

    Cu scopul vieții-n holda, flămândă de ”mai mult”,

    A prins-o omu-n lanțuri, în vremuri de tumult.

    Așa a fost să fie, odată, nu acum,

    Când ciutura e spartă, la capătul de drum.

    La cumpăna tăcerii, drumeții se opresc.

    Privesc în hăul sorții... Privesc... și nu zâmbesc.

  


  La ”privit”

  
    În salcâmi, în cuiburi,

    Pripășiți, zac zorii.

    Norii beau la umbră,

    Pe spezele ciorii.

    Corbii sunt prin sate,

    Tuciurii și slabi.

    De-s căniți, prin fapte,

    Sunt, prin lege, albi.

    Croncănitu-i tandru,

    Dulce, lunecos.

    Notele, de mână,

    Sunt scrise pe os.

    Asta-a fost odată;

    Acum e pe ”bait”.

    Pentru bunăstare,

    Se ”pune” de-un ”Sait”.

    Gropile comune

    Sunt în minți săpate.

    ”Moartea nu-i minciună”;

    Aici, au dreptate.

    Viața, spuneau corbii,

    E un trai dospit.

    Din păcate, ”mulții”,

    Rămân la ”privit”.

  


  Lăcașul din noi

  
    Undeva...aicea... poate chiar în noi,

    S-a zidit Lăcașul, cu pereții goi.

    Ca o viață nouă, sau ca moarte poate,

    El este lumina, închisă în carte.

    Slovele de fapte, sau de renunțări,

    Fulgeră în noapte, sau dispar în zări.

    Chipuri prea-iubite, sau uitate chiar,

    Zâmbesc în icoane, sau se sting în jar.

    Turle de speranțe, într-o lume sumbră,

    Neagă resemnarea, sau se-ngroapă-n umbră.

    Bolți de duioșie, ce simțirea fură,

    Protejează pruncul, răstignit cu ură.

    Liber e oricine, să aducă-n el,

    Ce-i frumos în viață, sau ce e mișel.

    Poate să invite, amintiri de sfinți,

    Sau cheflii de-o seamă, ce scrâșnesc din dinți.

    Nu-l oprește nimeni, să picteze flori,

    Sau să lase pete, pline de fiori.

    Lespezi de morminte, poate să slăvească,

    Sau în piețe plate, să le arvunească.

    Crucea-o poate ține, și în suflet doar,

    Sau o poate smulge, silnic, din altar.

    Admirând splendoarea, unui simplu pom,

    Mă-nfioară gândul: „Greu e să fii Om”.

  


  Lacrimi de lumină

  
    Lumânarea sacră,

    În altar, e stinsă.

    Lumina se cerne,

    În zăbrele prinsă.

    Glasul rugăciunii,

    Cu și fără carte,

    Se aude-n strană,

    Ca șoaptă de noapte.

    Liniștea eternă

    Ce din stei coboară,

    Înfioară inimi;

    Lacrim vrea să ceară.

    Strivite în ochii

    Stinși în nemurire,

    Parcă cer dreptate,

    Pentru „amăgire”.

    Calde ca durerea

    Mamei părăsite,

    Plâng neauzite,

    Vise răstignite.

    Lacrimi de lumină

    Cad peste icoane.

    În genunchi și Timpul,

    Strigă: Dar de ce? O Doamne!

    E o mănăstire;

    Nu-i nimic mai mult.

    Lacrimi de lumină

    Cad din cer... de mult.

  


  Lacul și pământul

  
    Tica-tac! Tica-tac!,

    Timpul curge peste lac.

    Oaca-oac! Oaca-oac!

    -Taci broscoiule!

    -Nu tac!

    Limpezi ape se streoară

    Ca un vis, printre coline,

    Și-intr-un lac, iubit de soartă,

    Se întind fără rușine.

    Luna-n falduri de lumină,

    Le îmbracă-n miez de noapte.

    Vii cristale înfioară,

    Liniștea, în calde șoapte.

    Val cu val, sărutul vieții,

    Se preschimbă-n undă lină,

    Ce mângâie-ncet pământul,

    Ce încearcă-n sân s-o țină.

    Ca fecioara răsfățată,

    Nu se lasă dintr-odată,

    Dar revine iar, și iară...

    E iubire; chiar ciudată.

  


  Lanuri în flăcări

  
    De departe, se vedeau,

    Lanuri arse-n soare.

    Fumu-ncet se zvârcolea,

    Ca un om ce moare.

    Ochii-nlăcrimați, pustii,

    Se loveau de zare.

    Vii speranțe, străvezii,

    Pierdea fiecare.

    Grâul se făcuse fain,

    Cum spunea Mardare.

    ”Avem pită din belșug,

    Și, la pui, mâncare”.

    Babele se închinau,

    Mestecând cuvinte.

    Cu amar alții-amiteau,

    Dur, de cele sfinte.

    Încântați de foc și fum,

    Mici copii de școală,

    Se mirau când îi vedeau

    Pe părinți în ”boală”.

    Seara s-a lăsat încet,

    Iar cu nepăsare.

    În apus n-a mai zâmbit

    Soarele la floare.

    Vălătucii plumburii

    Îi scurtau privirea.

    Nu plângea, căci nu putea...

    Focu-i e menirea.

    Oare ce s-ar întâmpla,

    De-ar fi om, de ghiață?

    Fumul nu ar exista,

    Dar nici el, ca viață...

  


  Lapoviță

  
    Vântul s-a pornit de-aseară;

    Urlă, ca la surzi, la noi

    Și, în trombe, când se-abate,

    Gem copaci-nalți și goi.

    Ploaia mult n-a zăbovit;

    L-a ajuns din urmă,

    Și-mpreună au pornit,

    Tropote de turmă.

    Frigul, ce se odihnea

    Mai pe sus, la munte,

    S-a decis, în zori de zi,

    Să le stea în frunte.

    Ropote de „pic și poc”

    Tabla ruginită,

    Au izbit-o nemilos,

    Cu ură smintită.

    Picături nevinovate,

    Vii plecate dintr-un nor,

    S-au răcit, ca și iubirea-n

    Gheața unui antic dor.

    Fulgi de nea, fragili ca floarea

    De cireș, ce cade-n mai,

    Fac, ca zloata de afară ,

    Să nu strige numai: „vai!”.

    Prea micuți să fie-n seamă,

    Luați, de cei mai mari și tari,

    Se strecoară-n neființă

    Și se pierd, stingheri și rari.

    Lapovița înfioară

    Și îmbibă-n giulgiu ud

    Oameni, case și mioare,

    Strânse-n pripă sub un dud.

    Ca tristețea întrupată,

    Într-o margine de sat,

    Un copil blesteamă școala,

    Șchiopătând... spre ce i-e dat.

  


  Luna lui cuptor

  
    Cerul sa-nroșit de praf.

    N-a plouat de-o lună.

    Lumea, bârfe plimbă-n sat;

    Nici o vorbă bună.

    Vântu-adie cu năduf,

    Plictisit de moarte.

    Fără nori, se joacă trist:

    Frige pietre coapte”.

    Aerul e pârjolit,

    Adâncit în sine,

    Ca un om la suflet gol;

    Chiar că nu-i de bine.

    Vrăbiile, resemnate,

    Rar zboară în stol,

    Cum fac ciorile-ndrăznețe;

    Dau vieții ocol.

  


  Lung se uită

  
    Lâng-o râpă,

    Aruncată,

    Pe o coastă rea, de deal,

    Se agață,

    Înegrită

    De ani lungi de ploi și ger,

    O căsuță,

    Răsucită

    Și de patimi frământată

    În durerile,

    Nestinse,

    Tremurând în îngustimea

    Gândurilor

    Necuprinse,

    Lăsând loc pentru vecie

    Dorurilor

    Ne-nplinite,

    Îngropate în privirea,

    Grea,

    De lacrimi reci, strivită,

    Ce se uită

    Lung,

    În zare...

    Mă opresc și-ntreb pe dată:

    -Ce faci maica mea bătrână?

    Ochii tulburi se opresc

    Sus în tindă, nu-n țărână,

    Și se duc în sus, pe deal,

    Trec de valea-npădurită,

    Zăbovesc în vaiet trudnic

    Pe drumeagul prăfuit,

    Ce răsare și dispare,

    Sfârtecat în asfințit.

    -Mă uit lung...răspunde dânsa.

    Glasu-i trist, vorbirea seacă,

    În durerea de o viață.

    Nu-nțeleg ce vrea să spună

    Și-l întreb atunci pe moșul,

    Cel cu cap plecat, de vreme,

    De durere și troiene.

    -Ești străin pe valea asta...

    Auzii de tine-n iarnă...

    Ai venit pe frig și zloată

    Cu nepotu-mi-o Vasile.

    Grea povară viața noastră...

    Nu ne plângem de nevoi.

    Ele vin și trec...și lasă,

    Altele în urma lor.

    Dar speranța ni-i deșartă,

    Că avem un fiu și noi...

    Tace. Nu vrea să vorbească?

    -El acum e la oraș...

    -Prunu-n curte-l ai uscat...

    -Trece rar pe-aici, cu soața...

    -E noroi. Nu-l trage ața?

    -N-au copii...

    -E viața scumpă...

    -N-am nepoți să-i văd pe luncă.

    Alți copii ce-avui se dusă.

    Șase-au fost pe lângă ușă...

    Tace iar pe gânduri dus.

    Picură din cer, de sus.

    Zile multe are anul.

    Orele prin zi se cern,

    Iar în ore zac minute,

    Ce lungi clipe ne aștern...

    -„Mă uit lung” ... încheie dânsul.

    Și își șterge, fără glas,

    Licărul de apă fină.

    Ploaia-a stat. El a rămas.

    Tace iar și iar, de sus,

    Picură pentru cel dus.

    - Plouă iară... N-o să vină...

  

  
    -Poate moșule...

    îi zic

    și, cu-o lacrimă în tină,

    mă retrag înspre grădină...

    Ploaia-n suflet,

    e de vină.

  


  Maria

  
    -Viața la trei ani-

  

  
    Săturată să alerge,

    prin grădină, și prin soare,

    doar cu-o floare-două, rupte ,

    și mâncate-n graba mare,

  

  
    se strecoară nevăzută,

    prin terasă, până sus,

    neținând seama de tata,

    obosit, pe gânduri dus.

  

  
    Ochii îi lucesc deodată,

    cu sclipiri de ”încântat”.

    -Tata e cu mintea-aiurea;

    Ce-i pe-aicea de stricat?

  

  
    Sus pe masă, cocoțată,

    printre cabluri, la PC,

    strânge monitoru-n brațe.

    –E cam mort. Unde-i pisi?

  

  
    Cu desene învățată,

    animate și color,

    răscolește-nverșunată;

    vrea motanul zburător.

  


  Mârlița

  
    Florile s-au scuturat.

    Vara e pe ducă.

    Un copil a prins pe lac,

    Un puiuț de știucă.

  

  
    Bucuros, s-a lăudat,

    Mândru de „scofală”.

    Mama chiar s-a bucurat,

    Și l-a pus în oală.

  

  
    Cu trei frați, s-au avântat

    Să mănânce ciorba.

    Că nu prea s-au săturat...

    Lumea duce vorba.

  

  
    Cam așa-i și pe la noi:

    Ni se dau de toate.

    Când „la mână” le luăm,

    Oalele-s cam sparte.

  


  Megieși

  
    Cu sfințenie, un popă,

    Satu-n ”negru”-a ”zugrăvit”.

    Nu cu pensula, cu vorba,

    Și, sătenii, l-au hulit.

    -Ce îi pasă, lui, că fură

    Unul și-altul de pe câmp?

    -Și că nu mă duc la școală,

    Și că-n minte sunt cam tâmp?

    -Ce-i veni, să socotească,

    Câți muncim și câți ”lucrăm”?

    -Păcălim și noi doar proștii,

    Chiar de-un pic, statu-l ”forăm”.

    -Găuri, în buget, tot are;

    Ce-i în plus, nu prisosește.

    -Luăm, dar ne-angajăm, în pripă,

    Să-i plătim... în timp, firește.

    -Și cu ”beții”? Ce au bieții,

    De-s așa de rău văzuți?

    -Cine i-a-nvățat? Nu ”statul”,

    De-s în patimă căzuți.

    -Zic că-i o societate

    De consum, și-s acuzați.

    -Da, și-n putina dreptății,

    Cu de-a sila, sunt băgați.

    -Iar Morala? Cui îi pasă,

    Că o ținem la respect?

    -Să stea ea, cu ei acasă,

    Cât umblăm, noi, la ”aspect”.

    -Și lui Dumnezeu îi place

    Ce-i frumos... Iar nouă, nu?

    -Ia să-și vadă vârful cozii!

    -Nasului, se zice, tu.

    -Iar selecția naturii,

    Nu o fac doar cei ce pot?

    -Naturală, căci copiii,

    Cum se fac? Nu ”bot-în-bot”?

    -Ce să știe el, sărmanul?

    Nu pricepe viața-n plin.

    -Pe deplin, chiar poți a spune,

    Căci bea apă-n loc de vin.

    -Și-mbârligă, ”Milă-Silă”,

    În credința de Om-Nou.

    -E nepricepit, nu vede

    Că vițelu-i tot un bou.

    -Crede el că, Judecata

    E mai bună de n-o ai?

    -Invers poate, le încurcă,

    Că doar crapă unde dai.

    -Și-și permite să ne-nvețe

    Ce e rău și ce e bun...

    -Ce să știe el, sireacul,

    Ce bine-i să ”tragi un tun”?

    -Da, dar are și dreptate,

    Când ne face ”Isprăviți”.

    -Nu zice de noi, ne cere,

    Când se miră:...”Cum trăiți?!”...

  

  
    -

  


  Memento

  
    Printre flori uscate, printre spini, de sfânt,

    Vântul nu mai bate; plânge pe mormânt.

    Prea puțini , privirea, și-o întorc din drum,

    Obosiți de viața, transformată-n scrum.

    Pelerini prin soarta, răstignită-n ani,

    Se strecoară umbre, în clinchet de bani.

    Rar sclipesc, în piatră, lumânări aprinse.

    Triste păsări cântă, în zăbrele prinse.

    Clopotul își strigă,. durerea de-a fii.

    Bronzul lui nu plânge; o fac doi copii.

    Mama lor, privirea, și-a stins-o în zori.

    Într-o viață cruntă, nu-i păcat să mori.

    Dangătul răsună, sec în conștiințe,

    Uită-n timp, sărmanii, că mai sunt ființe...

  


  Mi-a răspuns

  
    M-am rugat de pom, să-mi spună,

    De ce tremură, când tună,

    De ce frunza se-nfioară,

    De ce trebuie, să moară.

    Mi-a răspuns:

    -Vezi, numai soarta

    Vieții îi închide poarta,

    Fără ură, fără milă,

    Cu un zâmbet de copilă.

    Căci la noi chiar totul este

    Ca o filă de poveste,

    Cu final și bun, și rău,

    Diferit de crezul tău;

    Cei ce mor, ca să trăiască,

    Nu-s făcuți ca să privească

    Viața ca o veșnicie...

    Vântul rupe, sau adie.

    Numai focul ne-ngrozește.

    Fulgerul în el sclipește.

    Tunetul ne pare greu,

    Epitaf pentru cel rău.

    Nu ne temem că murim,

    Când în viață noi venim.

    O trăim frumos, iar ea,

    Tot așa, cu ea, ne ia.

  


  N-au noroc

  
    În culori de sânge,

    Plâng copaci-n crâng.

    Pustiite frunze,

    Pe mormânt se strâng.

    Cimitirul zace

    Pe muchie de sat.

    Costă mult o groapă;

    Nu-i nici lung, nici lat.

    Ruga este astăzi

    Simplă și firească;

    Oamenii imploră,

    Doar să mai trăiască.

    Un deces le-aduce

    Gol în împrumut,

    Căci, decenți, salvează

    Onoarea-n mormânt.

    Plâng de milă mame;

    Nu după cei duși.

    Au copii în brațe;

    Coase-s după uși.

    Viitorul bate

    Crunt în mintea lor.

    Dar n-au ce să facă;

    Ghinion... mai mor.

  


  Ne-vinovatul

  
    Boby se plângea de zor:

    -M-a apostrofat vecina

    Că i-am luat un puișor,

    Dar mă jur, era găina,

    Când am luat-o în „vizor”.

    Dar cel mic, ca prostul mare,

    S-a-ncurcat printre picioare,

    Și-a rămas, cam aiurit,

    Teafăr, dar cam jumulit.

    Despre ouă, ce să zic?

    N-am putut ca să ridic

    Cloșca aia blestemată,

    Rea ca dracu și-ngâmfată.

    Iar de sticlă, zău nu stiu,

    Cine-a dus-o în pustiu,

    Că eu doar am dat-o jos,

    Laptele l-am lins frumos...

    Carne zău că n-am furat,

    Doar pe loc m-am înfruptat.

    Dar am spus, cu împrumut...

    Că nu crede, m-am temut.

    Că m-a blestemat, eu știu,

    Câine de pripas să fiu.

    M-a făcut și „găinar”,

    Să păzesc ouă-n cuibar,

    Și să latru la vecini,

    Când dau iama prin găini,

    Să fiu, într-un fel, de pază,

    Și-n grădină, pe la varză...

    Dar răsplata? Mai nimic,

    Demn de-un mine-așa voinic.

    Ce să fac? Ce drum să iau,

    Iar în „bară” să n-o dau?

    Căci și tu te-ai supărat,

    Că-s cu unii înhăitat,

    Golănași, da buni de soi,

    Cam ca unii dintre voi.

    Oameni nu pot să le zic,

    Că imaginea ți-o stric.

    Sunt Dulăi, Potăi, Jigodii,

    Ce „latră” mai mult în „dodii”,

    De ai crede că nu-s proști,

    Ba mai mult, chiar și miloși.

    Chiar să mintă-au început,

    Și-asta zău că m-a durut.

    Se mănâncă între ei,

    Mai ceva ca cei Grivei,

    Părăsiți de mame-n zori,

    Acuzați că sunt din „flori”.

    Ce să spun, stricați sadea.

    Vai de ei când s-or vedea

    În lumina rasei lor,

    Cu-umanismu de decor.

    Să îți negi lupii străbuni

    Pentru alți stăpâni ne-buni,

    Pentr-un os ca să păzești

    Și să uiți să mai trăiești...

  

  
    Și așa, m-a dus cu vorba,

    Cât i-am pregătit eu ciorba,

    Că-i dădeam dreptate-n fapt:

    Ia și el ce nu-i e dat.

    De la omul vinovat,

    Că așa l/s-a învățat.

  


  Noapte de toamnă

  
    Plouă, cât cerul

    poate să țină,

    în noaptea în care

    e iar lună plină.

    Șiroaie se scurg ,

    printre crengi răstignite

    de vântul amarnic,

    în valuri smintite.

    Copacii se-apleacă,

    gemând resemnați,

    cu crengile rupte,

    pe veci însemnați.

    Urgia se-abate

    în vuiet amar.

    O floare-și ofera

    azi viața în dar.

    Strivite cad lacrimi

    pe geamul orbit.

    Lumina e mută ;

    de mult s-a oprit.

    O frunză se zbate

    pe creangă în van .

    O alta, adio,

    își ia de la an.

    Un măr, răvășit,

    se-ndreaptă spre nor,

    cu crengi mânioase,

    ce-n rană îl dor.

    Petale de flori

    sclipesc printre stropi ;

    Strivite, se lasă

    purtate în gropi.

    Un câine, covrig,

    lâng-un pom, stă murat,

    De vechiul stăpân

    și de viață uitat.

    Un tunet se-abate

    din ceruri turbat.

    O voce se-aude;

    un glas de bărbat.

    Un zvâcnet și-i sus,

    prin baltă sărind .

    stăpânul îl vede ;

    așteaptă zâmbind.

    În ploaia șiroaie

    pe trupul plăpând,

    privește cățelul,

    din ochi lăcrimând.

    Un scâncet se-aude,

    și altul apoi .

    E glasul iubirii ...

    chiar singuri… sunt doi.

  


  Noaptea de Bobotează

  
    Gerul își ascute barda

    și-o înfige-adânc în piatră.

    Sub troiene geme casa,

    strânsă toată-n jur de vatră.

  

  
    Lacrimi grele, înghețate,

    varsă streașina-n ghirlande.

    Florile își sting culoarea,

    prinse-n geamuri ca ofrande.

  

  
    Jarul pâlpâie în sobă,

    rar hrănit de-o creangă udă.

    Sufocat, fumul refuză,

    să se-nalțe-n noaptea crudă.

  

  
    Palidă, lumina-nfige,

    umbre lungi printre icoane.

    Lumânarea e pe ducă.

    Un copil plânge... i-e foame.

  


  Noaptea mea

  
    M-am trezit cu Noaptea-n cap,

    Peste mine-n casă.

    Chiar că o uitasem,

    Tot “ciocnind” la masă.

    O lumină oarbă, ca de lumânare,

    Îi lucea în suflet; ea plângea, se pare.

    Negura tristeții, m-a cuprins pe dată.

    O simțeam în mine, dulce, ca o fată.

    Eu în ea, sau invers, am rămas pierduți

    Ore lungi, de taină; ne simțeam avuți.

    Ea-mi dădea noi sfaturi, rece și frumoasă:

  

  
    Cum să-ndur Lumina, caldă, dureroasă,

    Ce-mi arată lumea slută, și hidoasă…

    Cum să sting iar focul, de iubiri aprinse,

    Ce sclipesc în taină, printer cruci prelinse…

    Cum să strig când vocea, în tăceri se-nneacă,

    Cum să sper că viața, nu-i o baltă seacă.

  

  
    Mi-a zâmbit cu stele, răsfirate-n prag.

    M-a privit cu milă; parcă și cu drag.

  


  Norocoșii...?

  
    -pentru foame-

  

  
    ”Ai venit să-ți afli rostul...

    Fii deștept și fă pe prostul!”

    Sunt cuvintele, pe care,

    Mi le-a spus un ”oarecare”,

    Ce muncea-n străinătate,

    Pentr-un sac de oale sparte.

    Banii se duceau ca vântul...

    Se-auzea, gemând, pământul.

    Bucuriile, și ele,

    Le făceau zilele grele,

    Căci erau scrisori de-acasă,

    Cu copii flămânzi la masă,

    Ce gustau din bunătăți

    Rar, mai des din răutăți...

  

  
    Doar o lacrimă, stingheră,

    Se vedea sclipind, mizeră,

    Pentru cei ce bat din palme,

    Ca să-i ia de lângă mame.

  

  
    Nu vroiau să-i întristeze,

    Că luptau pe metereze,

    Să-și învingă demnitatea,

    Și să rabde nedreptatea,

    Și să fie, pentru ”oase”,

    Slugi prea-credincioase-n case,

    Iarna-n viscol să clădească

    Largi palate, să trăiască,

    Cât mai bine, cei ce au,

    Și un gologan le dau,

    Pentru ore de sudoare,

    Și pe ploaie, și pe soare,

    Ce-i tratează ca pe robi,

    Fără Dumnezeu, și orbi,

    Că și ei sunt, clar, umani,

    Chiar sărmani și fără bani,

    Că au suflete și ei,

    Chiar de stau printre mișei,

    C-au iubite, și au mame,

    Părăsite...

    Pentru foame...

  


  Nostalcica toamnă

  
    Cu respectul cuvenit,

    Mă închin la soare,

    Și-i urez ”Bine-ai venit!”

    Căci e cam răcoare.

    Toamna, chiar frumoasă foc,

    Mai ceva ca vara,

    A poftit și vântu-n joc,

    Și bântuie țara.

    Mantie de nori și-a pus,

    Peste zile-nchise,

    Și-a adus, de prin apus,

    Vii culori, aprinse.

    A pictat grădina-n foc,

    Cu un suflet rece;

    Frunza se tot zbate-n loc,

    Vrând, la drum, să plece.

    Florile, ceritul voal,

    Și l-au pus, în noapte.

    Lacul s-a retras, tiptil,

    Puțin mai în spate.

    Câinii și-au găsit, din nou,

    Cheful de hârjoană;

    Nu mai scot limbi ca de bou,

    Fleșcăiți de flamă.

    Guguștiucii își fac cuib;

    Gata flendureala.

    Guguștiuca-i rea de tot;

    Ține socoteala.

    Oamenii se-nghesuiesc,

    Să se odihnească,

    Cum e și normal-firesc,

    La crâșma sătească.

    Cu dârzenie, căpoși,

    Se-mbată-n plăcere;

    Că au ochii cam apoși,

    E-o pură părere.

    Toamna-n goliciune ei,

    Vrea, cred, să-i îmbete.

    Și-amintesc de-orice trecut,

    Ca motiv de ”sete”.

    Unul, ”înmuiat” de tot,

    Dup-un ultim sfanț,

    Își exprimă-mpiedicat,

    Sentimentu-n șanț.

    Să nu credeți c-am pierdut,

    Cu ei, toată ziua.

    Am cărat și apă-n puț,

    După ce-am dus piua.

    Asta-i toamna; vrei nu vrei,

    Îi încânată-n taina

    Unor ”să-te-ți” trăiri,

    De își dau și haina.

    La cămăși, se mai gândesc;

    E puțin rușine.

    Burțile-au crescu, firesc,

    De-atât stat, ”la bine”.

  


  Nostalgii de toamnă

  
    Nu e cald; m-am întristat.

    Toamna nu-i ca vara.

    Nici lumina nu-i la fel;

    Prea devreme-i seara.

    Norii se răzbună-acum;

    Toarnă-n nesimțire.

    Printre pomi, pot să arunc,

    Departe-o privire.

    Vii culori s-au spălăcit,

    Sătule de zloată.

    Multe flori s-au prăpădit.

    Scârțâie și-o poartă.

    Vântul și-a ieșit, hain,

    Din ”pepeni”, și bate

    Cam aiurea, cum vrea el,

    Din față și spate.

    Câmpul este iar pe rod;

    ”Înfloresc” ciulinii.

    ”Înțepați”, se poartă-acum,

    Și-ntre ei, vecinii.

    Pe izlaz, praful e trist;

    Nu poate să zboare.

    Rare tufe-s de prisos;

    Nu mai dau răcoare.

    Zgribulită-n colț de sat,

    Cucuveaua cântă.

    Vinul, ”tulburel” la minți,

    Așteaptă și-o nuntă.

    Alți săteni, mai buni, la cap,

    Plâng, cărând la lemne:

    -Iarna-i lungă, vai de noi!...

    Se iau după semne:

    Porcul stă cu paie-n rât;

    O fecioară naște;

    Un TeVe cârâie scurt:

    Ninge și de Paște.

    Doi vecini se tot ”împing”

    Cu vorbe de glumă,

    Folosesc, în dialog,

    Sfinți bătrâni și mumă.

    În nostalgice trăiri

    Sufletu-mi se zbate.

    Viața o ”plătesc din plin”,

    Nicidecum în rate.

  


  Numai una?

  
    Un cocoș, ce la găini, tot dădea târcoale,

    Cocoțat pe un uluc, tot cânta cu jale:

    -Ce mă fac, că am rămas singur cu vecina...

    La talentu-mi de bărbat, cum să stau... cu una?

    Cine să-mi admire-acum, mersul de gazelă,

    Iar din pinteni cum să dau, numai cu-o femelă?

    Numai una să alerg, ziulica toată?

    Zău că nu-i de rangul meu. Cum s-o mai fac ”lată”?

    Ziua, seara, noapte-n zori, să văd numai una?

    E-un coșmar, sunt blestemat. Trist voi fi într-una.

  

  
    Și așa, tot cârâind, oropsit de soartă,

    Bocceluța și-a luat, și-a plecat pe poartă.

    Prea departe n-a ajuns. Un român ca pana

    S-a-ndurat și l-a luat, ca să-și ”facă mâna”.

  

  
    Când vrei prea mult în viață, nemulțumit de ”dar”,

    Ajungi ca și cocoșul, într-un ceaun, sub car.

  


  Nuntă-n sat

  
    Veselia e în toi.

    Dans, antren și vin de soi.

    Muzicanții urlă-ntruna.

    Un cățel iar latră turma.

    Tobe bat, ritmuri răsună.

    Lumea țipă, de ne bună.

    Melodiile-și pierd sensul.

    Răstignit răsună versul.

    Bucuria e stăpână.

    Doi, cu mulți, se iau de mână.

    Hora-și tropăie-n draci ritmul.

    Una roagă să-i dea drumul.

    Vine sârba cea vioaie.

    Ce se frâng? Ce se îndoaie?

    Doamnele își scot din fuste

    Lungi picioare, sau mai scurte,

    Și le-nvârt, și le strecoară

    În vârtej de piuă-n moară.

    Brațele se pierd de sine

    Și se-ncurcă prin vecine.

    Fetele, îmbujorate,

    Cam zâmbesc pe apucate.

    Plete flutură de zor,

    În lumini de reflector.

    Ochii strălucesc pierduți.

    Uni-s treji, alții ”făcuți”,

    Dar niciunul nu se lasă,

    Și tot ”pupă” ce-i la masă.

    Dintr-un ritm, în altul, unii,

    Încântați, sub raza lunii,

    Se tot chinuie să joace

    Iar un dans , știut, dar... pace,

    Și-ntr-un ritm duios, de rațe,

    Resemnați, se strâng în brațe.

    Brusc, ceva s-a petrecut.

    Incredibil. Au tăcut.

    Șocul, ce dureaz-o clipă,

    E, de timp, parcă risipă.

    Inerția nu îi iartă

    Și-n vârtej tacit îi poartă,

    De dansează, ce te miri,

    Dup-un buletin de știri.

    Unu-ncearcă să îi spună

    Partenerei lui, cea ”bună”,

    Ce a vrut o seară-ntreagă:

    ”Draga mea, îmi ești chiar dragă”,

    Dar n-apucă să rostească

    Decât ”dragă”... ”Să trăiască”!

    „Țipătul răsună-n sală,

    Aruncând meseni-n boală.

    ”Cine? Cum? De ce? Nu-i pasă

    Celui cocoțat pe masă.

    ”Să trăiască orișicine

    Care e mai beat ca mine”!

    Nașa țanțoșă-nfoiată

    Într-o rochie des călcată,

    Nu de fier, ci de picioare,

    Se-nroșește ca o floare,

    Când un ”mires-man” convins,

    O tot țucă înadins.

    Nașul, mai sfios din fire,

    Se tot dă pe lângă mire

    Și-i șoptește ”verzi și late”,

    Șoapte calde, vorbe plate,

    Iar mireasa, învățată,

    Nu cu carte răsfățată,

    Tot privește prin-pre-jur

    După unul pur și dur,

    Care s-o mai fure-o dat,

    Ca mai ieri și altădat.

    Brusc, petrecerea se-animă.

    Unul caută iar vină

    Unui alt vecin, cu soață,

    Nu a lui, ci una ”oață”,

    Ce i-a cam furat privirea

    Și-a trezit în el ”simțirea”.

    Scâncete, de încântare,

    Se aud, treptat ,mai tare,

    Și-apoi ținte desfătare,

    Și urlete-n gura mare,

    Căci petrecerea-i în toi

    Și pe drum, în pas de doi,

    Chiar când trece-un car cu boi,

    Și în față, și mai sus,

    În căruță, parcă-am spus.

    Și-s pierduți,

    Cu ochii goi...

    Ei sunt ”ei”.

    Noi, vai de”noi”...

  


  Oare chiar, de ce?

  
    Mă-nhămasem la un car,

    Ca un bou să trag,

    Pentru că vedeam în viață,

    Un ”principiu” drag.

    O credeam un ”dar” de soartă,

    Viu și-adevărat,

    Cu o șansă-n nemurire

    Și-un suflet curat.

    L-a-nceput, ca tineretul,

    Ce crede că zboară

    Cam prea multe dintr-o dată,

    Zmeu eram... pe sfoară.

    N-a durat prea mult și solul

    M-a primit cu șocuri;

    Diplomele, fără ”pile”,

    Erau ”slabe-n jocuri”.

    Astăzi tragem împreună

    La un car cu oale,

    Stive de nădejdi și vise...

    Cum? Sunt toate goale?

    Ne-au rămas atunci toți sacii,

    Plini cu ce-i mai bun.

    Ne vom răsfăța la noapte...

    Aaa...! E numai fân?

    Ce să-i faci? Asta e viața.

    Ce e scris și pentru ei,

    Cam scrâșnind i-om duce-n spate,

    Că-s smintiți și chiar mișei.

    Oare cât? Și până unde?

    Oare cum? Mă rog, cu ce?

    Oare nu suntem de vină,

    Că nu ne-ntrebăm: De ce?

  


  ”Obiectul”

  
    Somnul nu mă prinde.

    Să dorm, iar nu pot.

    Deschid ”obiectul”,

    Sictirit de tot.

    Din TeVe răzbate

    Larmă de cheflii.

    Fistichii la minte,

    Mulți se cred hazlii.

    Pe alt post, se simte

    Minciuna-n cuvânt.

    Că o ducem bine,

    S-o spună la vânt.

    Odele, cu norma,

    Spală un guvern.

    Pe-afară, o gloată,

    L-înjură ”matern”.

    Ce mai văd? Neantul

    Vorbelor de bine,

    Ce nu se referă,

    La mine, sau ”tine”.

    Din lumini încinse,

    Umbre se strecoară...

    O fi chiar poporul?

    Apar într-o doară...

  


  Osul

  
    Fără griji, dormea pe coadă,

    și visa, rânjind, o pradă,

    de prin curți, sau de pe stradă.

    L-am trezit cu-n os, plimbat,

    pe la nas, și s-a sculat

    de parcă n-ar fi mâncat,

    de când Fifi la-nțărcat.

    -Numai unul? s-a-mbufnat,

    când la os el s-a uitat,

    și părea chiar supărat,

    când în gură-ncet l-a luat.

    -Ce-i cu tine? M-am mirat.

    Mulțumiri n-ai exprimat,

    nici din coadă nu ai dat,

    cum făceai tu altădat.

    M-a privit îndurerat,

    și mi-a spus, cam răspicat:

    -Carne multă am visat,

    iară tu, cu-n os uscat,

    vrei s-auzi laude-n sat?

    Nu-s ca tine resemnat,

    să iau doar ce mi s-a dat,

    după ce am suportat

    și-n munciuni am fost scăldat...

  

  
    S-a uitat, chiorâș, să vadă,

    dacă mai am chef de sfadă,

    și rozând, zicea sfios:

    -Vis a fost... dar ce folos?...

  


  Panica

  
    M-a chemat vecinul ieri

    Speriat la poartă.

    O pisică și-un cățel

    Se plimbau „la toartă”.

  

  
    -E pericol! Stai să vezi

    Ce va fi de mâine!

    Mi-e și teamă să-i privesc;

    Complotează fine!

    -Poate sunt doar doi amici;

    Ca om cu femeie.

    -Prea le iei în glumă, zău.

    E un șpil cu cheie.

    -Că doar lupul n-o-ngriji

    Mielul care plânge...

    -Mie-mi pare că-i mai rău.

    Vor să ne alunge!

    -Hai-da-de! E prea de tot!

    Că doa nu vor banii...

    -Ai uitat ce le-am făcut?

    Vai de noi sărmanii!

  

  
    Și așa, neântrerupt,

    Cam o oră-două,

    Mi-a făcut el părul creț,

    Despre „viața nouă”.

  

  
    A plecat cam pe furiș,

    Tot trăgând cu ochiul.

    Câinii se-auzeau... urlând.

    „Ptiu, bătul-ar focul!”

  

  
    Vestea s-a „întins” în sat.

    Toți stăteau în case.

    Javrele lătrau „din greu”...

    Cred că n-aveau oase.

  

  
    Dup-o zi, sau două poate,

    Le-a trecut și frica:

    Alungată de-un dulău,

    Mieuna pisica.

  


  Pârâciosul

  
    M-am certat cu Boby.

    Nu mă asculta.

    Eu vorbeam” cuvinte,

    El înfuleca.

    -Ești un terchea-berchea!

    N-ai nimic în cap!

    Te-a văzut vecina.

    Eu nu te mai scap.

    -N-am făcut nimica,

    Să îmi pară rău.

    E o cârcotașă.

    N-am furat eu, zău.

    -Dar erai acolo,

    Câine nemâncat.

    Când a luat Rex carnea,

    Tu ce-i apucat?

    -Doar o-mbucătură:

    Un cârnat, da mic,

    Când, cu ”musafirul”,

    Ea glumea un pic.

    -Să-nțeleg acuma,

    Că iar o bârfești,

    Cum făceai deunăzi,

    Când scorneai ”povești”?

    -Eu mă jur... pe masa

    Ce tot nu mi-o dai,

    Că e chinuită...

    Gemea: „Vai... o vai”...!

    -Și atunci, tot satul,

    Trebuia să ia,

    Cunoștință-ndată,

    C-a rămas iar grea?

    -Eu am ”dus” doar vorba.

    Alții s-au hlizit.

    Când glumeau, de ”tată”,

    Chiar am mârâit.

  

  
    Și-uite-așa potaia

    M-a ”întors” un ceas.

    De, știa cam multe...

    De masă l-am ”ras”.

  


  Patriotism

  
    Într-un colț de țară,

    Într-un colț de sat,

    Într-un colț de casă,

    Într-un colț uitat,

  

  
    Zace nemurirea

    Iubirii de neam,

    Oblojită-n taină,

    De un biet sătean.

  

  
    În ce țară? Din ce neam?

    Întrebări sunt multe.

    Iernile l-au adumbrit,

    Cu ninsori cărunte.

  

  
    Liniștea s-a așternut,

    Într-un colț, la țară.

    -Poate te vei vindeca...

    -Mai avem o țară?...

  


  Perspective

  
    -tabloul-

    Pe un câmp, departe-n cețuri,

    Orizontu-ntrezăresc.

    Drumu-i presărat cu șanțuri;

    Ce să zic, e pitoresc.

    Smogul e o pată-nchisă,

    Revărsată peste nori.

    E pictat cu-o tușă fină,

    Și pe flori, peste culori.

    Perspectiva-i limitată

    De copaci scurtați din greu.

    Cu cărbune mâzgălită,

    E ca țelul: șters mereu.

    Pe de lături, câmpul falnic,

    Îmbibat cu pir slinos,

    Sugereaz-un trai cam jalnic,

    Târâit și cam ”osos„.

    Într-un colț de cotitură,

    Revărsat mai mult pe jos,

    Se-ntrevede-un sat cu-o șură,

    Gură ce plânge duios.

    Puncte-n tonuri mai închise,

    Aruncate la-ntâmplare,

    Fac lucrări, curat prescrise,

    De-un Oricine-un Oarecare.

    Toate-n tot, sau toți în toate,

    Searbăda Lumină-o sorb.

    Vine dinspre zări pătate,

    Lumânare-n cioc de corb…

  


  Plâng mestecenii

  
    Plâng mestecenii, în ceață,

    Frunze ce-au căzut în vânt.

    Toamna, cu-n fuior de gheață,

    Ia-mbrăcat în giulgiu sfânt.

    Poleiți cu-argint de lacrimi,

    Închinate soarelui,

    Se apleacă-n ramuri crude,

    În ruga pământului.

    Curcubee mii-n cristale,

    Iluzorii ca destin,

    Întregesc coroana lumii,

    Pe un cer uitat, senin.

    Chiciura, cu-acceptul nopții

    Prelungite mult în zori,

    Strânge-n chingi de moarte trunchiuri

    Ce trist plâng pierdute flori.

    Numai una, crizantema,

    Doamna toamnelor din noi,

    Mai zâmbește, cam stingheră,

    Pe sub pomii triști și goi.

  


  ”Plânge”-n sat

  
    Oamenii s-au întristat;

    Plouă cu suspine.

    Zilele se pierd în nori.

    Oare cât o ține?

    Câmpul zace nearat.

    În grădini e jale.

    Fetele de măritat

    Ies arar în cale.

    La bodegă e închis,

    Pentru-o oră-două.

    Oamenii se-nvârt în gol,

    Ca o cloșcă nouă.

    Drumul, năpădit de glod,

    Rudă-i cu mocirla.

    De apuci pe el, înjuri,

    Și te-apucă sila.

    Satul a rămas pierdut

    În lacustra lume.

    Cerul s-a tot răzbunat,

    Sau îi ține-n glume.

    Să zâmbească, nu mai pot,

    Uzi de suferință,

    Și se-ntreabă amărâți:

    ”Cum e cu putință”?

    Că de ploaie, sau amar,

    Nu mai știu prea bine.

    Au cu apă și nevoi,

    Iar hambare pline.

    Paguba s-a tot ”întins”,

    Mult prea mult se pare.

    Vorba lung-o ocolesc...

    Cum suportă oare?

    Lacrimi, cerul a vărsat,

    Cam o săptămână.

    I-a lăsat așa cum sunt:

    Cu soarta în ”mână”.

  


  Plânge-un munte-zeu

  
    Munți-și strigă veșnicia

    Dintr-un brâu de nori.

    Stncile golașe, sterpe,

    Plâng că nu au flori.

    Plete lungi de văi sublime,

    Răsfirate-n zbor,

    Plâng cu ape cristaline,

    Că mai au un dor:

    Vor s-atingă orizontul

    Îmbrăcat în foc,

    Și tot sar din treaptă-n treaptă...

    El nu stă pe loc.

    Mult prea mici ca să pretindă,

    Singure un țel,

    Se preling în viața care,

    E un lac. Nu-i El.

    E târziu, și-n amintirea

    Unui distinct ”eu”,

    Înt-o ceață iubitoare,

    Plânge-un munte-zeu.

  


  Ploaia foamei

  
    Plouă, plouă, plouă...

    Plouă-a nebunie.

    Plouă-n lacrimi crude.

    Plouă-n veșnicie.

    Clipele se nasc și pier,

    Fără altă șansă,

    Și se-ntorc ude-n neant,

    Într-un fel de transă.

    Chipuri palide, la foc,

    Tot privesc aiurea.

    Gândurile s-au golit...

    Cam la fel și firea.

    Rar, cuvântul îndrăznește,

    Să rupă tăcerea.

    Se aude ca ecou,

    Mai amar ca fierea.

    Ce să faci, când nu mai poți,

    Să mai faci nimica?

    E-ntrebarea fără rost?...

    Plânge-ncet mămica.

    Fără grija de-a păzi,

    Ce nu au în casă,

    Se gândesc, că tot așa,

    Vor avea la masă.

    Nu vor mai mânca nimic.

    Fac economie.

    Foamea se va plictisii.

    Cât o să mai ție?

    Va pleca și ea, spre cei,

    Ce pot s-o hrănească.

    Că doar n-o muri cu ei...

    Ea vrea să trăiască.

  


  Ploi

  
    În cortegiul lung de nori

    Ziua plânge-ntruna.

    Noaptea, soră și mai rea,

    Face pe nebuna.

    Vântul, blestemat să bea

    Cupa neputinței,

    N-are liniște să stea

    La masa căinței.

    Fără milă-n conștient,

    Urgisit de soartă,

    Bate-ntruna în pustiu,

    Peste-o lume stearpă.

    Casele s-au stins pe rând,

    Zac ca-n neființă.

    De o săptămână toarnă.

    Cum e cu putință?

    Rar o umbră se îndură

    Să înfrunte zloata,

    Și dispare de îndată;

    Scârțâie lugubru poarta.

    Prin făgaș se scurge apa.

    Drumul tot e o mocirlă.

    În galoși prea mari înnoată

    Un copil, în glod de silă.

    Ține banii strâns la piept:

    Pâinea lor de seară.

    Prânzul, ca de obicei,

    E-nvățat să-l sară.

  


  Plopul

  
    Drumul duce-n Capitală;

    Vai de el și vai-de-noi.

    Gropile sunt asfaltate;

    Cu un luciu strâns din ploi.

    Zdrang și pleosc, cuvinte cheie,

    Sunt parole de acces.

    Cine scapă ține minte

    Și e mândru de succes.

    Singuratic, parcă-ar râde,

    De n-ar plânge-n crengi uscate,

    Un plop jalnic se înalță,

    Mult rărit de ierni turbate.

    Multe a văzut și poate,

    Le va spune într-o vară,

    Când va răbufnii din frunze,

    Plângătoare, cu ocară.

    Trunchiul zdrențuit de anii

    Ce-au mușcat avizi din el,

    Ca un stâlp al demnității,

    Nu s-a-ncovoiat de fel.

    Falnic se înalță-n cerul

    Ce-a decis să nu-l primească,

    Și, ca om cu rădăcină,

    Pe pământ să se târască.

    Iarna vieții bate-n ușă

    Cu speranțe spulberate.

    Dinspre sate vin topoare...

    E doar lemn... Să ardă poate.

    Drumul lung se pierde-n zarea

    Netedă ca un nimic.

    Doar un ciot scurmă tăcerea...

    N-a murit cum a trăit.

  


  Plouă-n pacea naturală…

  
    Plouă-n șopot de clepsidră

    Cu nisipul tremurând.

    Timpul pare îndoielnic,

    Prins în ropotul plăpând.

    Norii, prinși în pâcla fină,

    Umplu golul din priviri.

    Apa e ofrandă pură,

    Sevă pentru vii trăiri.

    Cerul plânge cu răbdare,

    Liniștit și calm, pios.

    Vede tot ce se întâmplă;

    Lacrimi are… chiar prisos.

    Plouă-n liniștea smerită,

    Pentru omul stătător.

    Pacea lungă-i tulburată

    De un fâlfâit… și-un zbor.

    Seara-n falduri de penumbră,

    Se strecoară în trăiri.

    Din mișcări se pierde seva;

    Nu însă în mici iubiri.

    Plouă-n noaptea de tăgadă,

    Cu lumini de lumânări.

    Viața nu-i la ea acasă;

    Prea plecate sunt spinări.

    Plouă-n parastasul lumii:

    Prea mulți morți, puțini copii.

    Întunericul apăsă

    Mult mai mult peste cei vii…

  


  Plugușor

  
    -fragment-

  

  
    ... Și găinile din curte

    Să îți nască vite multe,

    Iară porcul tău cu fes,

    Să îl mulgi, cât poți, mai des.

    Să-ți clocească oile

    Și să-ți zburde florile,

    Iară anul care vine,

    Să-ți aducă numai bine,

    Ție, nouă, tuturor,

    Fiilor, nepoților.

  


  Plugușorul copiilor

  
    Bună seara oameni buni,

    Noi suntem copii nebuni,

    Ce-am venit să colindăm,

    Pe la case să urăm,

    Și mai credem încă-n voi,

    Că ne umpleți sacii goi,

    Și sperăm că ne veți „da”,

    Nu în drum ne veți lăsa,

    C-am venit cu suflet plin,

    De iubire, nu venin,

    Căci suntem doar bieți copii,

    Nu maturi puși pe șotii,

    Ce uităm ce-am îceput,

    Pentr-un zâmbet și-un sărut,

    Ce simțim și-n gând durere,

    Când cei dragi plâng în tăcere.

    Și-am venit și noi odată,

    Cu privirea vinovată,

    Să vă cerem să ne dați

    Câțiva lei și câțiva sfanți.

    Pentru asta vă urăm

    Și din bice-acuma dăm,

    S-aveți parte de bucate

    Și mai dulci, dar și sărate,

    Să puteți mânca ce vreți,

    De la porc pân-la bureți,

    Și să beți orice doriți,

    Viața plină s-o trăiți.

    Să umblați ușor, ca vântul,

    Și să „bateți” tot Pământul,

    Și să râdeți, să glumiți,

    Cu copii și cu părinți,

    Iar în zi de sărbătoare,

    Să-i cinstiți cu-o sărutare,

    Căci iubirea-i mai presus

    De orice, ca Cel de Sus.

    Iar de-o fi să nu ne dați,

    N-om pleca chiar supărați,

    C-am văzut că ați zâmbit,

    Și-n final am reușit,

    Să vă facem să uitați,

    De nevoi și răi turbați,

    Și că v-ați văzut în noi,

    Cum erați copii și voi,

    Și sperați, că-i cu putință,

    Să-nvie Buna-Credință,

    La mulți ani cu bucurie,

    Domnu-n viață să vă ție,

    Ca să ne vedem la Anu,

    Căci, oricum, e bun și banu!...

  


  Poate poate

  
    Resemnat, cu osul sorții

    Ronțăit de cel ce poate,

    Un țăran zăcea în lesa

    Legilor de „nu se poate”.

    Poate-a fost așa să fie,

    Ca destin, sau întâmplare,

    Dar s-a rupt cureaua legii

    Și-a căzut, zdrobind o floare.

    N-a putut să o „îndrepte”

    Când s-a ridicat și el.

    Poate a greșit, și-a rupt-o,

    Vrând s-o țină-n sân, fidel.

    A iubit-o ofilită,

    Îngropată-n amintiri,

    Și-a văzut cam altfel viața,

    Roz descrisă-n ample știri.

    Trist, cu inima cernită,

    Poate și de neputință,

    A-nceput să scrie versuri,

    Insistând că... „Ea-i ființă!”.

    N-a uitat în veci parfumul

    Prea-plăpândei urgisite.

    L-a descris în van în strofe.

    Mulți râdeau: „Halal iubite”,

    S-a-ndurat să le-o arate,

    Mică, ruptă, ofilită.

    „Nu-i nimic frumos. E-o zdreanță!”

    El plângea o „Ea” pierită.

  


  Poezia

  
    Rupte din suflet, versuri cer plâng,

    Strigă la lume; lacrimi se strâng.

    Albia, seacă, se umple cu greu.

    Cursul de soartă se pierde mereu.

    Alte cuvinte izbesc în pereți.

    Stânci de durere se sting printre vieți.

    Cântecul tainic, în susurul rece,

    Cere iubire, dreptate și pace.

    Doruri mărunte se leagăn-n vers.

    Sensul se pierde-n prundișul din șes.

    Slove bătrâne, cu sfinte peceți,

    Roagă și cer: Cântați, sau tăceți!

  

  
    Ochii se-nchid, pagina-i goală.

    Buna alintă copilul din poală.

  


  Pomana

  
    Oamenii își spun părerea,

    Fără-un interes fățiș.

    Îi încântă-ades durerea,

    Când morala-i în hățiș.

    Ce e Rău și ce e Bine,

    E-o-ntrebare cu cusur.

    Relativul, fesu-l ține,

    Când te fură cei din jur.

    Bine e să-ți umplii burta;

    Rău-l simt cei înghițiți.

    Unii își blesteamă soarta,

    Că trăiesc cu nesimțiți.

    Când te lupți să-ți faci o casă,

    Viitoru-n pomi ”retezi”.

    Mai contează ce-ai pe masă,

    Și-alte vieți, normal, ”scurtezi”.

    Pești-i prinzi, des, cu momeală;

    Vie? Ghinionul ei.

    Tu te bucuri de ”scofală”;

    Ai ucis, dar cânți și bei.

    Trăgând linie, înseamnă

    Că mult Bine-i condamnat

    Să dea Răul, ca pomană,

    Sub formă de ”Timp scurtat”.

  


  Porți închise

  
    -Seara de Crăciun-

  

  
    Ce sunet plăcut... Răsună colinde...

    În seara de vis, vii glasuri plăpînde.

    Nămeți-i străbat, copiii grămadă.

    Iau gerul în rîs, se-mping ca să cadă.

    Lumina din ochi, vîltoare-i și vuiet.

    Căldura din glas, le vine din suflet.

    La poarta de fier, se-opresc dintr-odată.

    Îi doare cînd văd, că-i iar încuiată.

    Un bulgăr de nea, zvîrlit în chemare,

    Se-aude dogit; e doar răzbunare.

    Să cînte încep, cu toții în stradă,

    Și pleacă apoi, cu chef iar de sfadă.

    Florile dalbe de nea, cunune micuțe,

    Renasc iar și iar, din Cer, ca steluțe.

    Tăcerea, tîrziu, în urmă se lasă.

    Un cîine flămînd, se-ntoarce acasă.

  


  ”Prădat” de vise

  
    Visul, iar își schimbă cursul,

    Tot aiurea, nefiresc;

    Dup-o logică incultă,

    Varsă jale-n pitoresc.

    Ce-i frumos, în tonuri calde,

    Se prelinge pe pereți.

    Ei, ca umbre mișcătoare,

    Se preschimbă în bureți.

    Roșul sângeriu, pe galben,

    De otravă amintesc.

    Îi culeg și-n transă-adâncă,

    Coroniță împletesc.

    Vreau s-o pun pe-un cap, dar totul

    Fâlfâie ca dreptu-n vânt.

    O paloare trecătoare,

    Amintește, vag, de-un sfânt.

    Brusc, culorile își schimbă

    Sensurile în cuvânt.

    Nu-nțeleg ce vor să spună,

    Și în marea lor m-avânt.

    Plumburiul mă înghite

    În tiparniță, hapsân.

    Guttenberg îi știe forța,

    C-are litera în sân.

    Hoarda de imagini piere

    Și se-nghesuie-n sertar.

    Unde naiba e culoarea?

    Visu-i doar în alb murdar.

    Logica, ilogic sună;

    M-am trezit... în vis... Ciudat.

    Simt însă acut durerea

    Că, de vise, sunt ”prădat”.

  


  Primăvară

  
    Vântul s-a-năsprit în ora

    Resemnatelor tăceri.

    Ca speranțe spulberate,

    Flori în roz, tot cad din meri.

    Ghioceii-și sting suflarea,

    Într-un ultim dangăt sfânt,

    Pentru mama-n veci pierdută,

    Jeluită într-un cânt.

    Curcubeul de brândușe

    Saltă cupe ne-ncetat

    Și, cu soarele, închină,

    Cu polenul vinovat.

    Ca o pânză, untișorul

    Se pictează-n galben tot,

    Și-n fundal de frunze crude,

    Zeci de flori capul îl scot.

    Iarba veche stă să sară

    La bătaie cu-n ciulin,

    Și se-nalță îndârjită

    În covor de verde plin.

    În grădină ceapa-și cere

    Dreptul sfânt la frunze noi.

    A răbdat ca omu-n iarnă

    Gerul cruntelor nevoi.

    Usturoiu-i dă cu tifla,

    Verde-crud, îngemănat.

    N-a pierdut chiar nici o frunză;

    E de-o lună semănat.

    În pridvor, ca răbufnirea

    Vitelor din jug scăpate,

    Doi căței se iau în „clanță”,

    Încleștați pe-un blid de lapte.

    O femeie le zâmbește

    Și un coș de rufe cară.

    Nu îi ceartă. Nu-i gonește.

    Ce să-i faci... E primăvară.

  


  Primul ghiocel

  
    Raze lungi, tremurătoare,

    Dintr-un soare pocăit,

    Se-odihnesc îmbietoare,

    Pe pământrul răscolit.

    Vântul toamnei, și-apoi gerul,

    L-au scurmat și l-au strivit.

    A rămas în el doar dorul,

    Ca un chin neistovit.

    Dor de o lumină caldă,

    Ca sărutul de iubit.

    Dragoste pentru o viață,

    Ce în el a încolțit.

    Sub zăpada cristalină,

    Fulger verde s-a ivit.

    Ca o suliță străpunge

    Crusta rece-n asfințit.

    Noaptea rece-a fost haină.

    Gerul aspru l-a hulit:

    -Ce vrei tu? Să zaci în tină!

    Ești un nimeni, osândit.

    -Am simțit în mine focul

    Cerului în răsărit.

    Eu cu neaua sunt prieten.

    N-o urăsc, că m-a strivit.

    -Capul alb, mai treacă-meargă...

    Verdele e cam pălit.

    Nu vrem să-ți ridici azi fruntea.

    Tu ești gliei hărăzit.

    -Eu mă plec atunci în fața

    Celui ce m-a vrut smerit.

    Clopoțel de neființă,

    Eu nu bat; cer n-am dorit.

    -În genunchi să stai străine,

    Ca orice neavenit!

    -Lacrimă voi fi atuncea,

    Pentru cei ce au pierit.

    -Ne acuzi pe noi, nebune,

    Că-n pământ i-am răstignit?

    -El e mama re-nvierii.

    Eu, vestesc un „răsărit„.

    Au tăcut apoi, și noaptea,

    Înspre zori s-a furișat.

    L-am găsit, de dimineață,

    Dar de viață-nfiripat.

    Se-nălța ușor din gheața

    Ce plângea un timp trecut.

    Ea-l lăsase s-o străpungă.

    S-a opus? Sau asta-a vrut?

    Oaze albe, de zăpadă,

    Reci, în cer se oglindeau.

    El zâmbea la toate-odată...

    Și mureau... și se topeau.

    Frații lui mai mici, pe care,

    Îi lăsase adormiți,

    Își ițeau căpșoare calde,

    Mototoi, abia treziți.

    Un buchet de mici cristale

    De lumini și de ”trăire”,

    Re-nvia, cu-a lui splendoare,

    Iar speranța în iubire.

  

  
    -

  


  Ramuri ”stinse”

  
    Ramuri „stinse” și în rod, înfrățite-n veșnicie,

    Își cer dreptul la pământ, într-un zvâcnet de trufie.

    Unele, în el să cadă, pentru somnul cel de veci,

    Altele, din el să soarbă, viața-n clipe lungi și reci.

    Negre, în durere-nchise, și de soartă și de răi,

    Se usucă-ndurerate, plânse de cernite ploi.

    Numai vântul le răsfață, și le mângâie duios,

    Ca o mamă pruncul care, doarme într-un somn pios.

    Nu se-agață-ncrâncenate, de suratele-nverzite,

    Se retrag în resemnare, cu speranțele zdrobite.

    Spre un cer, aprins de nimbul, ce tot piere în apus,

    Se înalță-n cruci de rugă, ramuri ”stinse”-n trunchi răpus.

    Nu le tulbură trăirea, celor ce mai au o vară.

    Vor rămâne împreună. Știu, securea o să doară.

  


  Răsărit

  
    Florile-și întorc privirea

    Spre un răsărit de foc.

    Zămislite din culoare,

    Prind lumina-n tainic joc.

    Raze lungi, scânteietoare,

    Furișate printre nori,

    Se revarsă din corola

    Unor zori, extinși în zări.

    Culmile se pierd în vraja

    Ceții-n valuri răsfirate,

    Ce se-nalță-n răsuflarea

    Unui câmp, verzui în parte.

    Valea, lacu-l odihnește

    Într-un somn de pui hoinar,

    Ce-n neliniștite valuri,

    Țopăie pe prund sprințar.

    Prea-plecată-n suferință,

    Salcia bătrână plânge.

    Trunchiul, ros de neputință,

    Inima-i de lemn îi frânge.

    Scorbura, mai ieri copilă,

    Cuib de păsări cântătoare,

    A crescut cu nepăsare,

    Fără-a ști, ce mult o doare.

    Dar acum îi iartă totul:

    Un copil în ea-i ascuns.

    Ea se bucură, când altul,

    Nu-l găsește; și-i de-ajuns.

    Au rămas de dimineață

    Să se joace pe imaș.

    Vacile le-au dus la apă...

    ”Ultimul e pe făraș”...

    Umbra-ntinsă peste maluri

    Se scurtează-ncet, treptat.

    Dintr-o casă somnoroasă,

    Tot la fel, iese-un bărbat.

    Sapa-i soarta de pe umăr,

    Ce și-o cară-ncrâncenat.

    Doar la Răsărit zâmbește.

    Seara-i frânt, și e turbat.

    Dar acum are puterea

    Să se bucure de cer.

    Ochii îi sclipesc; speranța,

    Ca și visele, nu pier.

    Soarele-și arată fața

    Resemnat și-ngândurat...

    I-a iubit pe cei ”cu viață”...

    Loc în cer... nu le-a păstrat.

  


  Referendum

  
    Zarvă mare e în sat;

    Referendum, frate.

    Vorbe multe s-au ”băgat”;

    Cin-pe cine bate.

    Pe primar, rar l-au văzut;

    Dând, din gură-atâta.

    Oameni-s cam ”leneștei”;

    Merg doar cu ”târâta”.

    Morcovi n-au, ca la măgari;

    Bună e și ”punga”.

    Trepădușii ”năpădesc”;

    Satul e ca strunga.

    Cei prea norocoși nu-s mulți;

    Iau câte o sută.

    Lasă buletinu-n schimb;

    Și o gură ”mută”.

    Sunt și ”Vânzătorii” dibaci;

    Merg cu-autocarul.

    Duc ”venituri” pe din-dos;

    Cuvenit e ”darul”.

    Ziua a trecut nefast;

    Pentru cei ”cu minte”.

    N-au votat și-s pomeniți;

    Dur, de cele sfinte.

    Rezultatul? ”Poc!” și ”Fâs!”

    Ca și altădată.

    Nu c-ar fi de vre-un folos...

    -Mai schimbați-i tată!...

  


  Reproșul

  
    Mi s-a reproșat, odată,

    Că pe „porc” nu îl prea iert.

    Da-i „leguma” preferată;

    Nu în stat; în blid; da fiert.

  

  
    M-am găsit, din întâmplare,

    Sau voit, că-s aiurit,

    Cu-n „grăsan” plin de parale

    În cadastre prea vestit.

  

  
    -Iar pe câmpuri „nea cutare”?

    -Ia mai umblu la hotare,

    C-am „râmat”, ca fiecare,

    Pentru o tarla mai mare.

    -Ești ducaci, muncești mereu

    Să tragi sfori, să sapi din greu.

    -Ce să-i faci, e rostul meu

    Să mă-ngraș cu banul-zeu.

    -Oamenii se plâng că ziua

    E cam lungă ca argat...

    -Dar sunt liberi s-o scurteze.

    Drumu-i slobod către sat.

    -Da, dar banii? Ce mai iau?

    Că și-așa le dai puțin.

    -Ei, de-i au îi beau pe toți

    Scumpă-i litra de pelin.

    -Dar așa, îi ți matale

    Îndesați în niscai oale

    Pe sub pat și prinntre țoale,

    Că doar ești tare ]n foale.

    -Parcă mi-ai citit în minte

    Și mă jur pe cele sfinte

    ....

    L-am lăsat ca să cuvinte,

    Că știam: oricum mă minte.

  


  Respectul

  
    Puffy a venit aseară

    Supărată foc.

    Se-mbătase-un porc pe stradă,

    De nu mai avea loc.

  

  
    Se zdropșea la toată lumea,

    Animale zic,

    Și îil ua pe toți la goană,

    Căci era voinic.

  

  
    Înjura de boi și scroafe,

    Ca un porc sadea,

    Iar când Puffy îl mustrase,

    Chiar i-a zis „cățea”.

  

  
    M-am uitat uimit la „dânsa”

    Lung și circumspect...

    Nu e om, dar chiar dorește

    Dreptul la respect?

  


  Rugile

  
    Rugile se-nverșunează, să mai ceară, iar, puțin.

    Când ”nimicul” nu ajunge, viața e curat „venin”.

    În genunchi, sau în picioare, fiecare după gând,

    Susurau vorbe alese, pentru Ea și Fiul blând.

    Chipul lor, pentru o clipă, vii icoane întrupau.

    Nu conta, ce-aveau acasă; nu conta, de când răbdau.

    Ochii tulburi, în penumbră, mări de deznădejdi păreau,

    Da-n adânc, o licărire, de speranță regaseau.

    Buzele, în șoapte surde, când cereau, când implorau.

    Tremurând, cu vină parcă, să promită nu-ndrăzneau:

    Că vor face numai bine...

    Că vor fi miloși cu ei...

    Că vor renunța la ură...

    Că nu vor alți Dumnezei...

    Că ”mai-una”, că ”mai-alta”...

    Că va fi cum va vrea El...

    Că regretă rău-făcutul...

    Că vor fi cu El, la fel...

    I-auzeam fără cuvinte, sau credeam că îi aud.

    Jos, la strană, o bătrână, mai credea că El nu-i surd.

  


  „Rumegam” un gând

  
    „Rumegam” un gând în minte...

    Boul, un cocean uscat.

    Mă-ncurcam printre cuvinte.

    El tot mesteca, culcat.

    O idee-nfiripată

    Lucea vag în ochii mei.

    M-a servit cu-o frunză lungă.

    -Am și apă dacă vrei...

    Îmi dădea, ce-avea el, totul,

    Fără-a cere-un bun la schimb.

    Ca în vis vedeam o iesle...

    Merita și el un nimb?

    Veacuri au trăit de-atuncea,

    El și omul muritor.

    Unul, ca stăpân de cruce.

    El, ca simplu slujitor.

    Aurul, pe sub cupole,

    Și-a impus domnia-bici...

    „Rumegam” un gând în minte:

    Care-i „Om”? Cui poți să-i zici?

  


  S-ar putea

  
    Lacul se întinde-n valea, strânsă-n chingi de dealuri reci.

    Zarea-și stinge răsuflarea, printre râpi cu vaduri seci.

    Lutul, ruginit de veacuri, răvășit prea des de ploi,

    Rușinat și-arată fața, ca un om ars de nevoi.

    Verdele, prea crud, de iarbă, nelăsat să prindă rod,

    Piere-n gurile flămânde; noi copite-l bagă-n glod.

    Oile extind teroarea vacilor de pe islaz.

    Totul e ”bătut” cu grijă, fără clipe de răgaz.

    Doar ciulinii răi mai scapă; nu prea mult, că-i foamea grea.

    Resemnați, ca omu-n soartă, speră doar că ”s-ar putea...”

    S-ar putea să vină vremea unei pajiște cu flori,

    Și cu bucurii mai multe, fără lacrimi, dar cu nori.

    S-ar putea și grâu-n vară, să rodească an de an,

    Vii copii să zburde-n soare, chiar de stricu-n cap de lan.

    S-ar putea ca ziua ”mâine”, să o-aștepte-mbujorat,

    De plăceri promise-n taină, chiar de secolu-i turbat.

  


  Șacalii și copila

  
    Copila își plânge destinul,

    Cu forța pierită-n cuvânt.

    Frântura de suflet se zbate...

    O funză ce trmură-n vânt.

    ”Pierdută” de mamă în lume,

    Cu șansa, orice, de a face,

    E luată de valul urgiei...

    Greșeala n-o iartă; și-o face.

    Cu trupul prea fraged, ca pradă,

    Se-oferă în dar unora.

    Șacalii-o primesc ca pe-o jertfă...

    Și sclavă o dau altora.

    În vorbe ce mintea-i încurcă,

    Păcatul îi pare onoare,

    Și lupii flămânzi o înșfacă...

    Și ling ce-a rămas din candoare.

    Mândria, că e ”remarcată”,

    De haita avidă din școli,

    O fac să se simtă ”aleasă”...

    Uitând de copii și de boli.

    În sânge se stinge speranța.

    Morala e stoarsă-n cuvânt.

    Plăcerea e doar vinovată...

    Și țelul de mâine-i ”mormânt”.

  


  Șanțul lui

  
    Într-un șanț, cam pântecos,

    Plin de indolență,

    Căci, și el a fost tratat,

    Cu indiferență,

    S-a trezit un biet sătean,

    Noaptea, pe răcoare,

    C-are-n cap parc-un butoi,

    Și că burta-l doare.

    Era invers, căci, de fapt,

    Umpluse ”butoiul”,

    Toată seara, la bufet,

    Cu sticla și țoiul.

    Tot ciudat, simțea, pe bune,

    Neuronul hohotind,

    Căci se zbenguia nebunul,

    Singurel, chiar chiuind.

    Fără logică, căci solo

    E mai greu un dialog,

    Cugeta, murdar, ca soartă,

    Înjurând în monolog.

    ”Se-ntorcea de la botezul

    Finului lui nu știu cui,

    Sau se îndrepta-ntr-acolo?”

    Mintea-o lua un pic cam șui.

    De acas, plecase sigur;

    Burta-i amintea de birt.

    Începuse, da, pe masă,

    Cu-o bardacă, un lung flirt.

    Se uita pe drum și, drumul,

    De pustiu, pustiu era.

    ”Oare casa mea, pe unde-i?”

    Că-i în satul ăst, spera.

    S-a decis s-o ia ”încolo”

    Cam cum vine, cum o fi,

    Bucurându-se că-i noapte

    Și că n-a căzut pe zi.

    Drumul lat, poteca-ngustă,

    Pentru cel ce ”beat” pășește,

    Îl ducea, când într-o parte,

    Când în alta, clar frățește.

    Mai avea puțin și, satul,

    Îl lăsa în urma lui.

    L-a întors un treaz-vremelnic,

    Rătăcit și făcut ”cui”.

    Cum l-a ”dus” până la poartă,

    Nu mă credeți, de vă spui.

    Zorii l-au găsit, pe burtă,

    Tot în șanț... da-n șanțul lui.

  


  Sapa vieții

  
    Umbre zgâriate, pe pereți, de lampă,

    Poartă-n ele chinul unui om... și-o sapă.

    Copilandru, fraged, a cărat-o-n spate,

    Și-a scurmat pământul, pentr-un blid cu lapte.

    A crescut, iar Timpul, l-a sculat din pat.

    A prășit pământul, și în lung, și-n lat.

    Tânăr, cu speranțe, s-a-ncrezut în ea.

    Era tot, ce tatăl, a putut să-i dea.

    Munca, doar cu sapa, prea mult nu i-a dat,

    Da-i vedea, pe alții, sclavi mândrii la Stat.

    Mai apoi, cu soața, trăgeau cot-la-cot,

    Pentru-n drob de pâine, pe-un petic de lot.

    În speranța-i oarbă, tot lovea pământul,

    Dar simțea cum bate-n buzunare vântul.

    Oboseala, boala, credința pierdută,

    L-au făcut să ”lase”, sapa lui iubită.

    A ”plecat”, în toamnă, pe un timp ploios...

    Doar vîntul-prieten îl plânge duios.

  


  Șarpele la sân

  
    Cunoșteam povestea.

    Chiar m-a întristat.

    De faci bine-n lume,

    Chiar ești vinovat?

    Șarpele, în viață,

    Multe chipuri are.

    Când te mușcă-n suflet,

    Și mai rău te doare.

    Sa-ntâmplat odată,

    Să nu spun mai des;

    Când le-am dat de toate,

    Eram ”Cel Ales”.

    Mulțumiri, din vorbe,

    Am primit din greu,

    Dar în spate, ciuda,

    Se-adâncea mereu:

    De ce-am dat la ”unul”,

    Mai mult un picuț?

    De ce am luat ghete,

    Unui alt desculț?

    De ce, altădată,

    Nu i-am dat și lui?

    De ce-am spus odată,

    ”Puneți pofta-n cui”?

    De ce încontinuu,

    Nu pot să le dau?

    De ce astă iarnă,

    Nu le-am ”luat”, ce n-au?

    De ce ”una-alta”,

    Și de ce așa?

    De ce le port vină,

    Că mi-au zis ceva?

    Șarpele, în casă,

    Singur l-am băgat.

    Fără voie-n suflet,

    El s-a aciuat.

    Nu l-am dat afară,

    Dar s-a plictisit.

    Sau poate, din fire,

    Iarăși m-a rănit.

    Am făcut-o-dată,

    Și apoi, la fel.

    Chiar mai cred că, mila,

    E un drob din El.

    Ne-a făcut asemeni?

    Chiar am vrut să cred.

    Îi iubesc pe oameni...

    Și de asta pierd.

    Unul după altul

    M-au mușcat, pe rând.

    I-am iertat atuncea,

    Și-am gemut, în gând.

    Mintea, să-nțeleagă

    Șarpele, nu vrea.

    Cum să poată oare,

    În cel blând să dea?

    Mușcătura vorbei

    E mai rea ca fapta,

    Că venin revarsă

    Și-otrăvește soarta.

    Fapta bună cere

    O pedeapsă-ndată.

    Chiar să credem asta,

    La copil și tată?

  


  Sat în Stat

  
    -scrâșnind din dinți

  

  
    Sătul de Stat,

    Nu-n sensul nemișcării,

    Un sat pierdut

    E pradă amăgirii.

    Uitat de Stat,

    Ca o normalitate,

    Se zbate doar,

    Pentru „ceva„ dreptate.

    Că strigă rar,

    E vina resemnării.

    Că geme des,

    E cea a condamnării.

    E-nchis în el,

    În cimitirul-umbre,

    Cu-n viitor

    De zile reci și sumbre.

    Dar nu e mort.

    Copii se duc la școală.

    Și viață vor,

    Și-o cer, și se răscoală.

    Părinții pier.

    Ei pleacă-n căutare.

    Se-ntorc tot goi...

    Și geme, fiecare.

    Mi-au zis ceva,

    Scrâșnind din dinți, vezi-bine:

    -Țipă cu noi!

    Și-o fac, cum pot, în fine...

  


  Satul ră(tă)cit

  
    Viscolul a încetat. ”Arde” numai gerul.

    Alb, pământu-i resemnat. Plumburiu e cerul.

    Oamenii se simt uitați; și-ntr-un sens, și-n altul.

    Dumnezeu i-a părăsit; tot așa și Statul.

    Viața-n sat e fără rost; viitor nu are.

    De morală au uitat. Care e... pe care.

    Certurile sunt la zi, din motive multe.

    De femei se leagă toți; vor să le ”consulte”.

    Mici copii devin adulți, doar în vorbe goale,

    Gen injurii și prostii... Nu mai știu de Cale.

    Cursul e opțional; școala e pe ducă.

    ”Scumpi părinți”, așa gândesc: Timpul pe ea strică.

    Și așa, cu ”haide-hai”, se îngroapă-n patimi,

    Și chiar râd, când ”se-ncălzesc”, de bătrâni și datini.

    Frații seamăn-ntre ei, ca nucul cu plopul.

    I-au făcut cum au putut; altul era scopul.

    Cam în ”Hăis”, și cam în ”Cea”, mama și cu tata,

    Trag căruța de copii... de o pierd... iau alta.

  


  Satul „sătul”

  
    -”părerea”-

    Cu foamea-n gât,

    „Sătul” de vorbe goale,

    Cu ochii stinși,

    Des rătăciți din Cale,

    Un biet țăran,

    Cum mulți sunt, din păcate,

    Cerșea, de zor,

    Dreptate la „Palate”.

  

  
    -Da ce mai vrei?

    De toate pentru tine?

    Și noi, atunci,

    Cum s-o mai ducem bine?

    Că dacă-ți dăm

    O șansă-n lumea asta,

    Și alți-o vor,

    Și, bunăstarea, basta.

    -Dar nu vreau mult.

    Doar să nu mor de foame.

    Am trei copii.

    Mănâncă numai poame.

    -Ia nu mai zii!

    Vă lăfăiți cu fructe,

    Și tot mai vrei.

    Din sănătate-s rupte.

    -Dar cer orez,

    Și carne, câteodată,

    Căci au văzut,

    Pe alții, cum se-ndoapă.

    -Păi ăla-i scump.

    Importul nu-i de tine.

    Și carne, zău,

    Te-ngrașă, vezi, ca mine.

    -Te-aș crede, zău,

    De n-ar fi burta „franjuri”,

    Ce geme trist, căci n-a uitat,

    Că mai există prânzuri.

    -Dar ești ciufut.

    Gândește-te la cină.

    Mănânci târziu,

    Și-apuci în zori lumină.

    De ce n-o iei

    Și tu, de dimineață,

    Și sări un prânz,

    C-așai la noi în viață.

    -Păi, știu și eu?

    Am cam făcut-o- n vară.

    Dar iarna-i ici,

    Și noaptea-i lungă, iară.

    -Ești cârcotaș.

    Că-i lungă nu e bine.

    Doar dormi mai mult,

    Și burta foamea ține.

    -Așa o fii,

    Dar tot visez mâncare.

    Când mă trezesc,

    Copii-s în picioare.

    Și mă privesc

    Cum plescăiesc cu poftă,

    Și greu mă cred,

    Că goluri am în burtă.

    -Ei, ce să-ți fac?

    Învață actoria!

    Fii mim mai bun!

    E-o artă amăgirea.

    -Și crezi că ea

    Ne-o sătura sătucul?

    -Probabil da.

    V-o plictisii cerutul.

    Și-oți sta cuminți,

    Să rumegați ”părerea”:

    „ De ce să dăm,

    Când tot vă vrem pieirea?...”

  


  Sau ceva pe-acolo

  
    Dimineața vine. Păsările tac.

    Dinspre lac, se-aude o broscuță: ”Oac!”

    Vremea se răzbună; nu-mi mai e pe plac.

    O rață drogată, țipă după mac.

    Cu progresu-n spate, mă îndeamn-un rac:

    -Mai vioi amice! Mă abțin, și tac.

    Plin de indolență, mă conving să zac.

    Știu că la plăcere, nu mă duc cu-n sac.

    ”Ziua se ridică, noaptea se coboară...”

    Sau ceva pe-acolo, gândesc într-o doară.

    N-am agoniseală, să o duc la moară;

    Bob cu bob, Durerea, o întind pe-o sfoară.

    O păli nebuna, dac-o fac uitată,

    Până vine alta, să-mi bată la poartă.

    Mult am răsfățat-o; sau ceva pe-acolo.

    Dar acum, sictirul; bine mi-e și solo.

    Se uită la mine, cam chiorâș, pot zice,

    Și-așteptă, netoata, iar cu ”tronc” să-mi pice.

  


  Scrisoare de Crăciun

  
    O scrisoare, de copil,

    Am citit acuma.

    O primisem de Crăciun...

    Se născuse mama.

    O „piedusem” chiar de Paști...

    Mama, nu scrisoarea.

    Fulgerau cristale-n ochi...

    Nu era ninsoarea.

    M-am ferit să vadă ea,

    Că plângeam trecutul.

    M-a-ntrebat și doar am spus:

    -Lacom e pământul.

    Mi-a citit-o ea atunci,

    Tremurând cuvinte.

    Era tot un sentiment

    De colinde sfinte.

    N-am putut, sau nu am vrut,

    S-o citesc eu singur.

    Glasul ei mă încânta,

    Ca floarea în mugur.

    După zile-nsângerate,

    De un ger hain,

    Am sorbit, cu încântare,

    Slove calde de alin...

    Am uitat dureri și vise,

    Des trăite în coșmar.

    Și-am gândit, cu ochi-n aburi:

    „Nu e viața în zadar”.

    Dacă un străin îți spune:

    „Ești ca și bunicul meu”,

    Dragostea nu lasă-n lume

    Să se piardă-un Dumnezeu.

  


  Seara de Crăciun

  
    Lumina se coboară,

    Prin noi, din Crezul Sfânt.

    E liniște în ceruri,

    Și-i noapte pe Pământ.

  

  
    Colinde-nfiripate

    Din slove-nduioșate,

    Deschid uși ferecate,

    Din suflete uitate.

  

  
    Iubirea se extinde

    De sus, spre tainic gând,

    O mamă se apleacă:

    -Dormi sfânt copil plăpând!

  


  Seară de toamnă

  
    Ziua s-a pierdut în mreaja, orelor de soare pline.

    În căldura liniștită, vântul bate-n valuri fine.

  

  
    Razele de foc sălbatec, nu mai ard plăpânde flori.

    Vijelii nestăvilite, nu mai storc turbații nori.

  

  
    Ramul, frunzele își lasă, pe al drumului destin;

    Un cățel le scormonește, tot visând la un festin.

  

  
    Vrăbiuța săltăreață, caută și ea de zor.

    Un lăstun, pierdut de soață, liber se înalță-n zbor.

  

  
    Rândunica-n fracu-i negru, apa-n lac o zdrențuiește;

    Cocostârcul singuratic, resemnat la ea privește.

  

  
    Sus, pe cer, în șir și-n unghiuri, migratoarele se duc;

    Mici cocori și grase gâște, salutați de zor, de-un cuc.

  

  
    Gângurind ca porumbeii, guguștucii se răsfață;

    Ciocârlani-și cheamă frații, ca să vină mai în față.

  

  
    Un cioroi, pe colțul casei, croncăne, ceva să spună;

    Îl repede coțofana: -Ia mai taci, coabe nebună!

  

  
    După cum necazul singur, nu prea vine niciodată,

    Cucuveaua-și strigă păsul, într-o liniște ciudată.

  

  
    Lungi minute, sau doar clipe, pe o pală grea de vânt,

    Se întind pe valea largă, înghețate de-al ei cânt.

  

  
    -Ia te uită! Cucuveaua! se aude-n drum un glas.

    -Nu-i nimic. De-o săptămână, cânt-aproape câte-un ceas.

  

  
    Ca și cum ar înțelege, păsările își revin

    Și-n uitarea serii calme, zbor, și cânt, se-aștern iar lin.

  


  Seară nostalgică

  
    Plouă-ncet, a jale,

    Fără stropi prea mari.

    Apa se prelinge,

    Trist, pe pomii rari.

    Liniștea lacustră

    Sfidează tăcerea.

    Care e mai tare?

    Poate doar durerea.

    Viața e întinsă

    După bunul plac.

    Baltă i se spune;

    Mult mai rar și lac.

    Din singurătate

    Se aude-un cânt.

    E un cuc sălbatic,

    Oblojit de vânt.

    S-a retras aiurea,

    Dincolo de sat.

    Nu îi plac pesemne,

    Cei ce dorm în pat.

    Case vechi, stinghere,

    Moțăie pe câmp.

    Câteva, ascunse,

    Au ceva de tâmp.

    Ziduri de betoane,

    De ochi le ascund.

    Omenia-i astăzi,

    Pe planul secund.

    Plouă rar, a jale,

    Peste-un biet noroi.

    Dup-o mâță dusă,

    Miaună-un cotoi...

  


  Sf. Vasile

  
    Azi e sărbătoarea de bun sfânt, în sat.

    Umbrele, în cuget, la mulți s-au lăsat.

    Rudele se-adună, în grămezi sau snopi.

    Ulița-i bătută, agale de popi.

    Aruncată-n pâlcuri, cu chiote oarbe,

    O urare veche, azi cu vin se soarbe.

    -Să trăiești nepoate! -La mulți ani tataie!

    -Anul ăsta fine, îți mai dau o oaie.

    Vorbele se-ncurcă, în goale pahare;

    Damigeana grasă, ca un prunc le pare,

    O tot iau în brațe și-o pupă de zor;

    Sticlele, golașe, pe sub masă mor.

    Cheful se încinge, dansul e în toi;

    Gospodina-aduce, plăcinta de foi.

    Telefonul sună. Iar urări de bine;

    Mulțumește-n șoaptă; glasu-abia îl ține.

    -Să trăiți cu toții! strigă el apoi.

  

  
    Doi copii, prin zloată,

    Trec pe drum,

    Cam goi.

  


  Sincere scuze

  
    Mult de tot, ieri, m-am gândit:

    Ce-am cu boul frate,

    Căci el, și consoarta lui,

    Carne dau, și lapte.

  

  
    Tot el trage ispășit

    Care grele-n toate,

    Iară vaca, negreșit,

    Rea nu e în fapte.

  

  
    Și atunci, de ce-l jignesc

    Fără încetare,

    Comparându-l cu un om,

    Prea de multe-n stare?

  

  
    Scuze-mi cer. Promit solemn,

    Pe un ”nu-știu-care”,

    Bou, în veci, să nu-l mai fac...

    Lauda-i prea mare.

  


  Soare rău

  
    Într-o zi, ca orișicare, fără vânt, fără răcoare,

    m-am zdropșit cam rău la soare, rătăcind printre ogoare:

    -Ce-ai cu mine? Ce-ai cu noi? Ne-ai văzut sărmani și goi

    tot trăgând pe la nevoi, fie soare, fie ploi?

    Tu te lăfăi în splendori, fără griji, umbrit de nori,

    iară noi muncim din zori, chiar și-n sfinte sărbători.

    Iarna, când e frig, te-ascunzi, și ne lași în ger, bolunzi,

    și cu luna o întinzi... suntem noi cu tine blânzi.

    Vara, când ar trebui, din reflex, făr-a voi,

    să scurtezi haina zi, tu-o lungești; fira-i să fii.

    Ba mai mult, încă o dat, te trezești, ca un turbat,

    chiar de ești tu vinovat, în văpaie transformat.

    Și-apoi neică să te ții, cum ne ții pe jar de vii,

    și ne arzi fără a ști, luni întregi, nu doar o zi.

    Este clar că zău nu vrei și nu știu pe ce temei,

    tu lumina să ne-o iei pe la două, pe la trei.

    Dar tu piază rea, de veci, ne-nconjori cu gârle seci,

    și tot vii și iară treci, când ar trebui să pleci.

    Eu acum îți spun cinstit: Te-am iubit și te-am slăvit,

    uneori chiar prea smerit... Dar acum s-a isprăvit!

  

  
    -M-am certat cu el, măi Boby, cam o oră și mai bine...

    S-a uitat chiorâș la mine, mârâind: „E vai de tine”.

  


  Sub un drob de soare

  
    -numai îndurare-

    Sub un drob de soare, pe sub mal abrupt,

    drumul se strecoară strâmb, uscat și rupt.

    Gardul, într-o rână, să adoarmă vrea,

    mult rărit de soartă, și de iarna grea.

    Casa se înalță, din chirpici clădită;

    peste ea, tronează, tabla ruginită.

    Ani lungi de năpastă, și troiene grele,

    viețile, din casă, le-au strivit sub ele.

    În cerdac, un scaun , suferă din greu;

    un picior se zbate, aninat mereu.

    Bătrâna se roagă la ceva, ce-o fi;

    Are timp, în noaptea, lungă-n zi de zi.

    Moșul, cu răbdare, taie-o creangă ruptă;

    în toamna-i târzie, brațul nu-l ascultă.

    Ochii se înalță, câte-odat, spre cer;

    trecătoare stoluri, tot apar, și pier.

    De la El, așteaptă, numai îndurare,

    într-un ceas de seară, sub un drob de Soare.

  


  Sublimul ghiocel

  
    Nimeni nu-și explică taina

    Florii fragede, plăpânde,

    Ce înfruntă ferm urgia

    Gheții reci, încă flămânde.

    Cu vigoare-nbrățișarea

    Crustelor el o străpunge,

    Dar apoi, capul și-l pleacă

    Și se roagă... poate plânge.

    Ca o lacrimă, petala,

    ”Albului” el o închină.

    Ca un Fiu, și al zăpezii,

    Clopoțelul viu se-nclină.

    E o mulțumire-adusă

    Celei ce, la piept, îl strânge,

    Care, cu răceala-i cruntă,

    Ar putea, pe veci, a-l frânge.

    Totodată, e ”cinstirea”

    Pruncului din Mama Glie,

    Ce i-a dat suprema șansă:

    ”Existență” el să fie.

    El nu uită nici Lumina,

    Ce-n corolă-o împletește.

    Diadema-n galben-soare,

    E semn cert că o slăvește.

    Pentru oameni? Poate stimă,

    Căci îl fac simbol regesc.

    Dar tot ei îl rup în grabă…

    Moare el… căci ei… iubesc.

  


  Suferința primei zăpezi

  
    Fulgi-și pierd splendoarea;

    Glodul e de vină.

    Neaua-și plânge soarta;

    I-mbâcsită-n tină.

    Prinsă-n hora firii,

    Zadarnic se zbate.

    Albul se îmbracă

    În culori de noapte.

    Lacrimi grele udă

    Un pământ hain,

    Ce oferă, ”Dalbei”,

    Cupa cu venin.

    Setea e nocivă.

    Mii și mii tot pier.

    Tot ce negru este,

    Jertfa-nea o cer.

    Fulgi de jar, clepsidre,

    De lumini și doruri,

    Se sting în amurgul

    Părăsit de stoluri.

    Seara lin se lasă

    În oftat de-abis,

    Dimineața-apare

    În cleștar de vis.

    Oamenii se-nchină;

    Goluri prin hambar.

    Nu simt frumusețea;

    Ninge-n toamnă iar.

  


  Sus... jos

  
    Zgomotul se-aude, dinspre ceruri sumbre.

    Avionul trece, plin de oameni-umbre.

  

  
    Pe Pământ, tăcerea, zbucuimată-un pic,

    Lasciv se întinde, de nu pot să zic.

  

  
    Norii se-mpreună, sau se înfrățesc,

    Că-n frecări depline, oricum se unesc.

  

  
    Jos, printre pârleazuri, gurile pornesc,

    Și-ntr-un ropot groaznic, vorbe opintesc,

    Și mi-aduc-aminte că există „ei”,

    Ca urmași nevolnici, de El, sau de zei.

  

  
    Soarele-și arată, colții, doar arar.

    E cam scump la față... oricum, e-n zadar.

  

  
    „Frigul”, printre oameni, „răcorit” de vânt,

    Pe la noi se spune, mai curând, cuvânt,

    Iese dintre coaste, se întinde-n drum,

    Și tot „arde” lumea, sufocată-n scrum.

  

  
    Seara lin se lasă, deși nu e drept;

    Urcă-ncet, din câmpuri, ca s-o spun corect.

  

  
    Împăcați cu gândul, c-au „lovit” destul,

    Și cu „apetitul”, de ceartă, sătul,

    Se ”închid” sătenii, în „ceva-arici”,

    Căci , zău, nu se pote, semeni să le zici.

  


  Suspine

  
    Liniștea se scurge

    Peste timpuri oarbe.

    Într-n colț de Țară,

    Ura, viață soarbe.

    Sufocați de gândul

    Că nu pot ce vor,

    Prea mulți se închină

    Prea târziu... când mor.

    Pe bătrâni, Puterea

    I-a lăsat să zacă.

    Oamenii, nu vlaga,

    Le fac viața seacă.

    În copii, speranța,

    Plânge vinovată.

    Nu își vede rostul

    În lumea turbată.

    Mamele, nădejdea,

    În Cel Sfânt și-au pus.

    Vorbele-s suspine...

    Rugile-au apus.

  


  Tot de minte... și învățătură?

  
    -Boule! îi spuse scroafa, porcului, ce soț părea.

    Te îngrași în nesimțire.

    Vara-i ici, toamna colea.

    Îmbuibat, și plin de sine, mândru c-a crescut un pic,

    îi răspunde într-o doară:

    -Ce? Nu-ți place că-s voinic?

    -Mă gândeam să prind și anul, ca femeie cu bărbat.

    Ai uitat că-n iarnă vine,

    Tristă, ziua de Ignat?

    -Nu fii proastă! Fă ca mine! Ce-i frumos, e des păstrat,

    iar Stăpânul-Șef e mândru

    și, chiar ier, i m-a-ncurajat:

    -Te voi ține pân-la moarte... Sincer, zău mi-a confiat.

    Nu-i bolnav, dacă te roade,

    gija că se duce-ndat.

  

  
    Iar morala nu-i niciuna

    într-o cocină de porci.

    De mistreț nici că e vorba,

    Liber, de încerci s-o-ntorci.

  


  Tristă toamnă

  
    Într-un freamăt de nevoi,

    Și de griji aprinse,

    Toamna varsă umbre lungi,

    Peste case ”stinse”.

    Școala a-nceput din nou;

    Altă cheltuială.

    În hambare bate vântul;

    Porcii dau în boală.

    Câmpul, roade n-a prea dat,

    Într-o vară seacă.

    Norii nu s-au îndurat

    Să mai plâng-oleacă.

    Două luni, sau și mai mult

    Arșița ne-bună

    A scos lumea iar din minți;

    Și așa nebună.

    Iarna cruntă va veni

    Fără a se teme.

    Tremură doar de-o vedea

    Stive lungi de lemne.

    Banii s-au împuținat,

    Sau n-au fost vreodată.

    Oare ăsta e destin,

    Sau blestem de soartă?

  


  Țurțuri

  
    Gerul aspru a ”mușcat”

    Noapte după noapte.

    Păsările s-au retras,

    Sau s-au dat deoparte.

    Sloi, copacii blestemați

    Pasul să nu-l pună,

    Au rămas uscați și goi,

    În iarna nebună.

    Ulițele s-au golit.

    Rar se-aude șoapta.

    Cruce babele își fac:

    ”A venit năpasta”.

    Streașina, în strai de vis,

    Nu poate să plângă.

    Țurțuri mari o-mpodobesc.

    Vântul bate-n ”dungă”.

    De uimire, un copil,

    A rămas pe gânduri,

    Dar apoi s-a strecurat

    Printre două scânduri.

    Gardul rupt, ținut cu greu

    De stâlpi paralitici,

    A gemut când l-a lovit:

    ”Copii zgubilitici!”

    S-a întors târând un băț,

    Negru de durere.

    Se-nțepase în salcâm.

    Suferea-n tăcere.

    Supărat, s-a răzbunat...

    Țurțurii grămadă,

    Scânteiau, căzând de sus.

    Erau doar ”o pradă”.

  


  Vechiul cimitir

  
    Risipite trist, pe mal,

    Cruci din veacul ce-a trecut,

    Plâng morminte părăsite...

    Lacul a crescut tăcut.

    Digul ridicat de oameni,

    Cimitiru-a osândit.

    Răscolit, mai mult noroaie,

    Strigă-ncet; nu-i auzit.

    Soclurile-au fost, ca piatră,

    Folosite prin-prejur:

    O fundație de casă,

    Sau de grajd; nimica pur.

    În picioare numai una,

    Mai pe pantă-a rezistat.

    Nu prea mult, căci ieri furtuna,

    Valuri mari a aruncat.

    Într-o rână, ca un deget,

    Arătând spre surdul sat,

    Își ridică-n ceruri ruga:

    -Iartă-i Doamne! Au uitat.

  


  Viață? La sat

  
    Ziua vine, seara trece.

    Noaptea-i lungă, vremea rece.

    Orele se pierd prin șanțuri

    De neliniști prinse-n lanțuri.

    Peste toți se-ntind nebune,

    Lațul grijilor diurne.

    Nori-și pierd culoarea-n ceață,

    Albul-plumburiu e viață.

    În durerea răstignită,

    Crucea-n dangăt e strivită.

    Turla grea nu-i foc de pară,

    Când iubirea stă să moară.

    Neamurile-și pierd străbunii,

    Doar jeliți de-un urlet: câinii.

    Case vechi se prăbușesc

    Ca și viața ce-o trăiesc.

    Nu copii, ci bătrânii,

    Singuri au rămas, cu câinii.

    Becu-i stins; e scump curentul,

    Frigider? Nu e momentul,

  

  
    Lumânarea, mult, nu ține,

    Ei nu pleacă...El nu vine...

  


  Viețuiesc

  
    Pe aleile din sat,

    Vai ce arătură,

    Două ”capre” se-”nțepau”,

    Cam acid, din gură.

    Mai la deal, pe la bufet,

    Cârcoteau ”cocoșii”.

    Se certau, cred, pe trecut;

    Pomeneau strămoșii.

    Turla veche sângera,

    Din tabla bătrână.

    Un ”cioroi” o prăduia;

    Își intrase-n mână.

    Școala-ngenunchiată-n colț,

    Cerșea, goală, milă.

    ”Primărașii”de ”fazani”,

    O tratau... cu silă.

    Pe imașul răbdător,

    ”Oile-n strânsoare”,

    ”Rumegau” ciulini sadea,

    Cu mintea la soare.

    Balta, pripășită-n stuf,

    Cu ”gâște”, la ”pește”,

    Tremura în lung fior;

    Oare ce privește?

    La maidan, un pur ”măgar”,

    Aștepta, să vină,

    Un prim-ar desțelenit;

    Cred, pentru grădină.

    De prin case, ”lătrături”,

    Aprig disputate,

    În manele se-”nfigeau”,

    Chiar târziu, în noapte.

    Am noroc de ”animale”,

    Și pe scenă, și-n decor.

    Câinii latră lung la Lună;

    Înjură, pe limba lor.

    Cam așa, supra-trăiesc,

    Viețuind, în satul

    Ce, pe drumul spre progres,

    Se pune de-a latul.

  


  Vorbe și pro vorbe

  
    Să vorbim degeaba,

    Căci tot n-avem treabă.

    Bunăstarea-ți vine,

    Ca melcul, pe grabă.

    În case străine,

    Nu prea stai cum vrei.

    Cu-o mână de suflet,

    Fericiri nu bei.

    Mergi în fruntea cozii,

    Gonind vântul slut.

    Dezbrăcat de minte,

    Calci cam a ”băut”.

    Cu bțăul, tu, vorba,

    O bați și o doare.

    D-aia, adevărul,

    Capul, spart, îl are.

    Ți-ai pierdut credința,

    În oamenii buni.

    Ți-a rămas, destulă,

    Pentru cei nebuni.

    Dezbrăcat de șansă

    Și de sentiment,

    Dai cu bâta-n baltă,

    Pentru argument.

    Ca justificare,

    Inventezi în vorbe

    Precepte morale,

    Ca să le faci ”ciorbe”.

